**P R E D L O G**

**ZAKON O UNUTRAŠNJIM POSLOVIMA**

 **I. OSNOVNE ODREDBE**

**Predmet**

**Član 1**

Ovim zakonom uređuju se unutrašnji poslovi, način vršenja i druga pitanja od značaja za vršenje tih poslova.

**Pojam i vrste unutrašnjih poslova**

**Član 2**

Unutrašnji poslovi su upravni unutrašnji poslovi (odlučivanje o građanskim stanjima, izdavanje ličnih i putnih ispravai upravljanje mješovitim migracijama i međunarodnom zaštitom stranaca), policijski poslovi, integrisano upravljanje granicom, zaštita podataka o ličnosti, upravljanje rizicima, upravljanje zaštitom i spašavanjem u vanrednim situacijama i upravljanje sanacijom posljedica u vanrednim situacijama (zemljotresi, požari i druge prirodne i tehničko-tehnološke katastrofe), i sa njima povezani poslovi, čijim se vršenjem obezbjeđuje zaštita bezbjednosti i imovine građana i ostvarivanje sloboda i prava građana.

Upravne unutrašnje poslove, poslove integrisanog upravljanja granicom, zaštite podataka o ličnosti, upravljanja rizicima, upravljanja zaštitom i spašavanjem u vanrednim situacijama i upravljanja sanacijom posljedica u vanrednim situacijama, i sa njima povezane poslove, određene policijske poslove, kao i druge poslove, u skladu sa zakonom, vrši organ državne uprave nadležan za unutrašnje poslove (u daljem tekstu: Ministarstvo).

Policijske poslove vrši organ uprave nadležan za policijske poslove (u daljem tekstu: Policija).

**Sprečavanje diskriminacije**

**Član 3**

Zaposleni u Ministarstvu i Policiji ne smiju u obavljanju poslova vršiti diskriminaciju građana po osnovu: rase, boje kože, nacionalne pripadnosti, društvenog ili etničkog porijekla, veze sa nekim manjinskim narodom ili manjinskom nacionalnom zajednicom, jezika, vjere ili uvjerenja, političkog ili drugog mišljenja, pola, promjene pola, rodnog identiteta, seksualne orijentacije i/ili interseksualnih karakteristika, zdravstvenog stanja, invaliditeta, starosne dobi, imovnog stanja, bračnog ili porodičnog stanja, pripadnosti grupi ili pretpostavke o pripadnosti grupi, političkoj partiji, sindikalnoj ili drugoj organizaciji, kao i po osnovu drugih ličnih svojstava.

**Pružanje pomoći i obaveze građana, pravnih lica i organa**

**Član 4**

Ministarstvo i Policija, u okviru svoje nadležnosti, pružaju pomoć građanima, pravnim licima, državnim organima, organima državne uprave, organima lokalne samouprave i lokalne uprave, u ostvarivanju njihovih prava i obaveza, odnosno nadležnosti, kao i radi zaštite života, lične bezbjednosti građana i imovine.

Građani, pravna lica i organi iz stava 1 ovog člana dužni su da omoguće nesmetano vršenje unutrašnjih poslova.

**Obavještavanje javnosti**

**Član 5**

Ministarstvo i Policija obavještavaju javnost o vršenju unutrašnjih poslova, kad je to u interesu građana Crne Gore i njihove bezbjednosti.

Obavještenja iz stava 1 ovog člana, koja sadrže lične podatke, dostavljaju se u skladu sa zakonom kojim se uređuje zaštita podataka o ličnosti.

**Neutralnost i operativna nezavisnost Policije**

**Član 6**

 Policija je u svom radu politički i ideološki neutralna.

 U vršenju policijskih poslova i sa njima povezanih poslova, Policija je operativno nezavisna od Ministarstva i drugih organa državne uprave.

**Dan unutrašnjih poslova**

**Član 7**

Dan unutrašnjih poslova je 2. oktobar.

**Supsidijarna primjena propisa**

**Član 8**

Na prava, obaveze i odgovornosti zaposlenih u Ministarstvu i Policiji, koja nijesu uređena ovim zakonom i propisima o državnim službenicima i namještenicima, primjenjuju se opšti propisi o radu.

**Upotreba rodno osjetljivog jezika**

**Član 9**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

 **II. POLICIJSKI POSLOVI**

**Imenovanje direktoraPolicije**

**Član 10**

Za direktora Policije može biti imenovano lice koje, pored opštih uslova za zasnivanje radnog odnosa državnih službenika i namještenika, ima 15 godina radnog iskustva na poslovima sa VII1 nivoom kvalifikacije obrazovanja, od kojih najmanje pet godina na rukovodećim radnim mjestima u Policiji, Ministarstvu ili Agenciji za nacionalnu bezbijednost, odnosno na rukovodećim radnim mjestima u sudu ili tužilaštvu.

Direktora Policije, na osnovu javnog konkursa, imenuje Vlada Crne Gore (u daljem tekstu: Vlada), na predlog ministra nadležnog za unutrašnje poslove (u daljem tekstu: ministar).

Predlog za imenovanje direktora Policije Vlada dostavlja Skupštini Crne Gore (u daljem tekstu: Skupština), radi davanja mišljenja.

Skupština daje mišljenje iz stava 3 ovog člana na predlog nadležnog odbora.

Direktor Policije za svoj rad i rad Policije odgovara ministru i Vladi.

Pored prava i dužnosti utvrđenih propisom kojim se uređuje rad državne uprave, ministar, u skladu sa odredbama ovog zakona, može da zahtijeva posebne izvještaje u vezi sa radom Policije.

Direktor Policije ne može biti član političke partije, niti politički djelovati.

**Prestanak mandata direktora Policije**

**Član 11**

Na prestanak mandata direktora Policije primjenjuju se odredbe zakona kojim se uređuju prava i obaveze državnih službenika i namještenika.

U slučaju prestanka mandata direktora Policije prije isteka vremena na koje je imenovan ili u slučaju spriječenosti direktora Policije da iz bilo kojih drugih razloga stalno ili na duže vrijeme vrši svoju dužnost, ministar će, uz prethodnu saglasnost Vlade, odrediti jednog od pomoćnika direktora Policije da vrši poslove direktora Policije, najduže šest mjeseci.

**Pomoćnik direktora Policije**

**Član 12**

 Direktor Policije može imati jednog ili više pomoćnika koje, na osnovu javnog konkursa, postavlja Vlada.

Za pomoćnika direktora Policije može biti postavljeno lice koje, pored opštih uslova za zasnivanje radnog odnosa državnih službenika i namještenika, ima 10 godina radnog iskustva na poslovima sa VII1 nivoom kvalifikacije obrazovanja, od kojih najmanje pet godina na rukovodećim radnim mjestima u Policiji, Ministarstvu ili Agenciji za nacionalnu bezbijednost, odnosno na rukovodećim radnim mjestima u sudu ili tužilaštvu.

Pomoćnik direktora Policije ne može biti član političke partije, niti politički djelovati.

Na prestanak mandata pomoćnika direktora Policije primjenjuju se odredbe zakona kojim se uređuju prava i obaveze državnih službenika i namještenika.

**Pojam i vrste policijskih poslova**

**Član 13**

Policijski poslovi, u smislu ovog zakona, su:

1) zaštita i unapređenje bezbjednosti građana i Ustavom utvrđenih sloboda i prava;

2) zaštita imovine;

3) sprečavanje vršenja, otkrivanje i rasvetljavanje krivičnih djela i prekršaja;

 4) pronalaženje učinilaca krivičnih djela i prekršaja i njihovo dovođenje nadležnim organima, obezbjeđivanje dokaza, njihova analiza, kriminalističko – forenzičko vještačenje upotrebom savremenih forenzičkih metoda i evidencija, kao i otkrivanje imovine i imovinske koristi proistekle iz krivičnog djela;

 5) prevencija svih oblika kriminaliteta i drugih nezakonitih postupanja;

 6) održavanje i zaštita javnog reda i mira;

 7) operativno – analitički poslovi;

8) obezbjeđivanje određenih ličnosti, objekata i prostora;

9) protiveksplozivna i protivdiverziona zaštita zaštita;

10) inspekcijski nadzor;

11) regulisanje, kontrola i nadzor u saobraćaju na putevima;

12) granična kontrola;

13) postupanje prema strancima u slučajevima propisanim zakonom;

14) izvršenje zadržavanja lica;

15) sprječavanje nasilja i nedoličnog ponašanja na sportskim priredbama;

16) pružanje pomoći u izvršenjima;

17) poslovi na moru i unutrašnjim plovnim putevima iz nadležnosti policije; i

18) drugi poslovi propisani zakonom.

**Policijski službenici**

**Član 14**

 Policijska ovlašćenja u vršenju policijskih poslova primjenjuju policijski službenici.

 Direktor Policije i pomoćnik direktora Policije imaju policijska ovlašćenja u vršenju policijskih poslova, kao i prava i obaveze u vezi sa tim ovlašćenjima.

 Policijski službenici vrše i druge poslove koji su u neposrednoj vezi sa policijskim poslovima.

Pripravnik u Policiji, za vrijeme trajanja pripravničkog staža, kao i lica iz člana 129 ovog zakona, za vrijeme trajanja programa obrazovanja, ne mogu da primjenjuju policijska ovlašćenja.

**Policijska ovlašćenja**

**Član 15**

Policijski poslovi vrše se primjenom policijskih ovlašćenja, policijskih mjera i radnji.

Određena policijska ovlašćenja mogu primjenjivati i službenici Ministarstva, u skladu sa ovim zakonom.

**Načela vršenja policijskih poslova**

**Član 16**

Vršenje policijskih poslova zasniva se na načelima demokratije, zakonitosti, profesionalizma, depolitizacije, saradnje, srazmjernosti u primjeni ovlašćenja, efikasnosti, nepristrasnosti, nediskriminacije, blagovremenosti, integriteta i hijerarhijske podređenosti.

Policijski poslovi vrše se sa ciljem da se obezbijedi jednaka zaštita bezbjednosti, sloboda i prava građana, primijeni zakon i obezbijedi vladavina prava.

U vršenju policijskih poslova mogu se upotrebljavati ovlašćenja koja su propisana zakonom i čijom se upotrebom cilj postiže sa najmanje štetnih posljedica.

**Standardi policijskog postupanja**

**Član 17**

Policijski službenici postupaju u skladu sa Ustavom, potvrđenim međunarodnim ugovorima, zakonom i drugim propisima.

 Policijski službenici se pridržavaju standarda policijskog postupanja, a naročito standarda koji proizilaze iz obaveza utvrđenih međunarodnim aktima, a odnose se na dužnost služenja ljudima, poštovanje zakonitosti i suzbijanje nezakonitosti, ostvarivanje ljudskih prava, nediskriminaciju prilikom izvršavanja policijskih zadataka, ograničenost i uzdržanost u upotrebi sredstava prinude, zabranu mučenja i primjene nečovječnih i ponižavajućih postupaka, pružanje pomoći ugroženim i drugim licima kojima je pomoć potrebna, obavezu zaštite tajnih i ličnih podataka, obavezu odbijanja nezakonitih naređenja i suprotstavljanje svakom obliku korupcije i diskriminacije.

**Policijsko-obavještajni model**

**Član 18**

 Policija u vršenju policijskih poslova primjenjuje policijsko-obavještajni model.

 Policijsko-obavještajni model, u smislu ovog zakona, predstavlja način rukovođenja, odnosno upravljanja policijskim poslovima, na osnovu prikupljenih, procijenjenih, obrađenih i analiziranih podataka.

 Bliži način vršenja policijskih poslova primjenom policijsko-obavještajnog modela uređuje se, propisom Ministarstva, koji se označava odgovarajućim stepenom tajnosti u skladu sa zakonom kojim se uređuje tajnost podataka.

**Vršenje policijskih poslova van radnog vremena**

**Član 19**

Policijski službenik, u slučajevima kad je to moguće, vrši policijske poslove i van radnog vremena, pruža pomoć svakom licu koje se nalazi u opasnosti, sprečava vršenje krivičnih djela i radnji koje mogu da naruše javni red i mir ili ugroze bezbjednost lica i imovine.

U slučaju iz stava 1 ovog člana, policijski službenik postupa u zavisnosti od procjene i stepena ugroženosti bezbjednosti lica i imovine.

Policijski službenik, za vrijeme vršenja poslova iz stava 1 ovog člana, ostvaruje sva prava iz radnog odnosa.

U slučaju iz stava 1 ovog člana policijski službenik, bez odlaganja, obavještava najbližu organizacionu jedinicu Policije, ostaje na licu mjesta i obezbjeđuje lice mjesta do dolaska policijskih službenika koji će postupiti po njegovom obavještenju i preduzima druge mjere i radnje u skladu sa zakonom.

**Dužnost vršenja policijskih poslova**

**Član 20**

Policijski službenik je dužan da preduzme nužne radnje u vršenju policijskih poslova radi zaštite života ljudi i kad mu je u vršenju tih poslova ugrožen život.

**Odnos između Policije, državnog tužilaštva i suda i saradnja sa službama bezbijednosti**

**Član 21**

 Policija u izviđaju, krivičnom i prekršajnom postupku primjenjuje policijska ovlašćenja i postupa po nalogu i zahtjevima državnog tužioca i suda, u skladu sa zakonom.

Policija neposredno sarađuje sa službama bezbjednosti, kroz razmjenu informacija i tehničku saradnju, u skladu sa zakonom.

**Policija u zajednici**

**Član 22**

Radi vršenja unutrašnjih poslova i rješavanja bezbjednosnih prioriteta u Glavnom gradu, Prijestonici i opštini (u daljem tekstu: opština), Ministarstvo i Policija razvijaju saradnju i partnerstvo sa građanima i drugim subjektima opštine i koordiniraju zajedničke interese i potrebu stvaranja povoljnog bezbjedonosnog ambijenta u opštini, odnosno izgradnju demokratskog društva.

Policija pruža podršku opštini u razvoju prevencije kriminala i ostvarivanju drugih bezbjedonosnih potreba opštine.

Policija razvija profesionalne kapacitete, kompetencije i etiku policijskih službenika za društveno odgovorno vršenje policijskih poslova, uz puno poštovanje ljudskih i manjinskih prava i sloboda i zaštitu svih osjetljivih društvenih grupa.

Radi razvijanja saradnje i partnerstva, u smislu stava 1 ovog člana, rukovodilac organizacione jedinice Policije, obrazovane za područje opštine, dostavlja skupštini opštine godišnji izvještaj o stanju bezbjednosti na području opštine, ako to skupština zahtjeva.

U izvještaj iz stava 4 ovog člana ne unose se podaci o krivičnim i prekršajnim postupcima koji su u toku.

**Saradnja sa građanima**

**Član 23**

 Policija sarađuje neposredno sa građanima koji pružaju pomoć u vršenju policijskih poslova, u skladu sa ovim zakonom.

**Kodeks policijske etike**

**Član 24**

Kodeks policijske etike predstavlja skup načela o etičkom postupanju policijskih službenika, koji se zasniva na međunarodnim standardima i ima za cilj očuvanje, afirmaciju i unapređenje dostojanstva i ugleda policijskih službenika i jačanje povjerenja građana u rad Policije.

Policijski službenik dužan je da se na radu i van rada ponaša tako da ne šteti ugledu Policije i da održava uredan lični izgled, u skladu sa ovim zakonom i Kodeksom policijske etike.

Kodeks policijske etike i akt o ponašanju i ličnom izgledu policijskih službenika donosi Policija.

**Etički odbor**

**Član 25**

 Primjenu Kodeksa policijske etike prati etički odbor.

Etički odbor ima sedam članova i to:

- tri iz reda policijskih službenika od kojih je najmanje jedan sa najvišim policijskim zvanjem, koje predlaže direktor Policije;

- jednog predstavnika sindikata zaposlenih u Policiji;

- dva predstavnika Ministarstva, i

- jednog predstavnika nevladinih organizacija koje se bave ljudskim pravima.

Predsjednika i članove etičkog odbora imenuje ministar, na vrijeme od dvije godine.

Predstavnik nevladine organizacije iz stava 2 ovog člana imenuje se na predlog nevladinih organizacija, na osnovu javnog poziva koji objavljuje Ministarstvo.

**Ovlašćenja etičkog odbora**

**Član 26**

Etički odbor, povodom predloga, pritužbi i predstavki građana i policijskih službenika, kao i na osnovu sopstvenih saznanja, utvrđuje da li je policijski službenik povrijedio Kodeks policijske etike i o tome donosi odluke.

Etički odbor može da traži neophodne podatke od Policije, organa državne uprave, građana i drugih subjekata koji imaju informacije u vezi sa predlozima, pritužbama i predstavkama iz stava 1 ovog člana.

Kad etički odbor utvrdi da je policijski službenik povrijedio Kodeks policijske etike o tome će obavijestiti tog policijskog službenika, njegovog neposrednog rukovodioca, direktora Policije, Ministarstvo i podnosioca predloga, pritužbe ili predstavke i inicirati pokretanje odgovarajućeg postupka.

Etički odbor sačinjava godišnji izvještaj o radu, koji sadrži pregled odluka donijetih tokom godine i mišljenja iz člana 27 stav 4 ovog zakona, kao i ocjenu stanja sa preporukama.

Izvještaj iz stava 4 ovog člana, etički odbor dostavlja ministru i direktoru Policije, najkasnije do 31. januara tekuće godine za prethodnu godinu.

Etički odbor donosi poslovnik o bližem načinu rada i drugim pitanjima od značaja za rad etičkog odbora.

**Pravo na pritužbu**

**Član 27**

Fizičko i pravno lice ima pravo da podnese pritužbu na rad policijskog službenika, kad smatra da je policijski službenik u vršenju policijskih poslova povrijedio neko njegovo pravo ili mu nanio štetu, u roku od 60 dana od dana kad je nastala šteta, odnosno povrijeđeno neko njegovo pravo ili sloboda.

 Policija je dužna da podnosiocu pritužbe dostavi pisani odgovor, u što kraćem roku a najkasnije u roku od 30 dana od dana prijema pritužbe.

 Podnosiocu pritužbe omogućiće se uvid u spise predmeta o postupku provjera i utvrđivanju činjeničnog stanja u vezi sa pritužbom.

 Povodom pritužbe iz stava 1 ovog člana Policija može tražiti mišljenje etičkog odbora.

 Podnosilac pritužbe može, ako nije zadovoljan odgovorom ili ne dobije odgovor u roku iz stava 2 ovog člana, u roku od 15 dana od dana prijema odgovora, odnosno isteka roka za odgovor, podnijeti prigovor Ministarstvu.

 O prigovoru iz stava 5 ovog člana odlučuje Ministarstvo, u roku od 30 dana od dana prijema prigovora.

 Bliži način postupanja po pritužbama iz stava 1 ovog člana, propisuje Ministarstvo.

**Pravo na sudsku zaštitu i naknadu štete**

**Član 28**

Lice koje smatra da su mu vršenjem policijskih poslova povrijeđene slobode i prava ili mu je nanijeta šteta ima pravo na sudsku zaštitu i naknadu štete.

**Pomoć u izvršenjima**

**Član 29**

Policijski službenici, u skladu sa zakonom, pružaju pomoć državnim organima, organima državne uprave, organima lokalne samouprave i organima lokalne uprave u postupku izvršenja njihovih odluka, na njihov zahtjev, kao i u ostalim slučajevima propisanim zakonom, ako se u tom postupku očekuje ili pruža fizički otpor.

Izuzetno od stava 1 ovog člana, policijski službenici neće pružiti pomoć u postupku izvršenja odluka organima čiji službenici imaju ovlašćenje upotrebe sredstava prinude.

Zahtjev iz stava 1 ovog člana, podnosi se najkasnije pet dana prije dana određenog za izvršenje odluke, organizacionoj jedinici Policije na čijem području se zahtijeva pružanje pomoći.

Izuzetno od stava 3 ovog člana, ako to nalažu razlozi hitnosti, policijski službenici pružiće pomoć na usmeni zahtjev organa iz stava 1 ovog člana, bez odlaganja, uz obavezu organa da u roku od 24 časa dostavi pisani otpravak zahtjeva.

Uz zahtjev za pružanje pomoći, organi iz stava 1 ovog člana dostavljaju i dokaz da su pokušali izvršenje, koje je onemogućeno pruženim fizičkim otporom ili ozbiljnom prijetnjom stranke prema kojoj se sprovodi postupak izvršenja, odnosno dokaz da se u postupku sprovođenja izvršenja opravdano očekuje pružanje fizičkog otpora.

O zahtjevu za pružanje pomoći odlučuje rukovodilac organizacione jedinice Policije iz stava 3 ovog člana, bez odlaganja, a najkasnije u roku od 48 časova od dana dostavljanja zahtjeva.

Organ iz stava 1 ovog člana može, ako nije zadovoljan odgovorom ili ne dobije odgovor u roku iz stava 6 ovog člana, podnijeti prigovor Ministarstvu, u roku od tri dana od dana dostavljanja odgovora, odnosno isteka roka za dostavljanje odgovora.

O pruženoj pomoći policijski službenik podnosi izvještaj nadležnoj organizacionoj jedinici Policije.

Sadržinu zahtjeva za pružanje pomoći, način pružanja pomoći i izvještavanje o pruženoj pomoći propisuje Ministarstvo.

**Vozila, plovila, naoružanje, posebna oprema i sredstva**

**Član 30**

Radi vršenja zakonom utvrđenih poslova, policijski službenici upotrebljavaju vozila, plovila, naoružanje, posebnu opremu i sredstva.

Fizička i pravna lica ne mogu koristiti kombinaciju boja i oznaka vozila i plovila koja je istovjetna ili slična bojama i oznakama vozila i plovila koje upotrebljava Policija.

Policija je dužna da adekvatno upravlja zalihama naoružanja, posebne opreme i sredstava, da ih održava u ispravnom stanju i čuva u prostoru za bezbjedan smještaj i čuvanje.

Policija vodi evidenciju o nabavci, korišćenju, stanju i uništavanju, naoružanja, posebne opreme i sredstava koja sadrže eksplozivna punjenja (uključujući municiju).

Evidencija iz stava 4 ovog člana sadrži podatke o: marki, modelu, državi proizvodnje, proizvođaču, prodavcu, kalibru, fabričkom broju, stanju, datumima zaduženja, razduženja (vraćanja u magacin, dodjeljivanja u trajno vlasništvo službeniku policije kome je prestao radni odnos zbog ostarivanja prava na penziju, uništavanja i sl.).

Evidencija iz stava 4 ovog člana, vodi se u elektronskoj formi i čuva se trajno.

Boju i oznake vozila i plovila, naoružanje i posebnu opremu koji se upotrebljavaju za vršenje policijskih poslova utvrđuje Vlada.

**Objekti**

**Član 31**

Radi vršenja zakonom utvrđenih poslova, Ministarstvo i Policija koriste objekte i pripadajuće zemljište, u skladu sa zakonom.

**Prostorije za zadržavanje lica lišenih slobode i zadržanih lica**

**Član 32**

Prostorije, namijenjene za zadržavanje lica lišenih slobode i zadržanih lica, moraju da ispunjavaju neophodne higijensko-tehničke uslove, a naročito u pogledu kubature vazduha, minimalne površine, osvjetljenja i provjetravanja.

Uslove iz stava 1 ovog člana propisuje Ministarstvo.

**Kontradiverzioni pregledi i obezbjeđivanje određenih ličnosti, objekata i prostora**

**Član 33**

Ako je potrebno obezbjediti zaštitu bezbjednosti ljudi i imovine, posebno obučeni policijski službenik može vršiti redovni ili vanredni kontradiverzioni pregled prostorija, objekata, sredstava, naprava i drugih predmeta.

Kontradiverzioni pregled obuhvata pregled ili otkrivanje eksplozivnih sredstava ili naprava, kao i hemijsko-biološko-radiološko-nuklearni i drugi pregled.

Ako je moguće očekivati da bi u prostorijama, objektima ili sredstvima, odnosno drugim mjestima u neposrednoj blizini, moglo doći do ugrožavanja bezbjednosti ljudi i imovine sumnjivim napravama ili predmetima, kao i kad do tog ugrožavanja dođe, policijski službenici mogu prostor, objekte, sredstvo, odnosno mjesto, da isprazne i spriječe pristup do njih i da ih neposredno ili uz upotrebu tehničkih sredstava pregledaju.

U slučajevima iz stava 3 ovog člana, posebno obučeni policijski službenik po pronalasku sumnjive naprave ili predmeta, nakon neutralizacije, može samostalno ili uz pomoć nadležnih organa izvršiti njihov transport, odnosno na licu mjesta preduzeti mjere na njihovom uništavanju, ukoliko ne postoji drugi način otklanjanja neposredne i ozbiljne opasnosti po bezbednost ljudi i imovine.

Prilikom vršenja pregleda, policijski službenici mogu od nadležnog organa da zahtijevaju da izvrši nadzor i preduzme mjere iz svoje nadležnosti.

Posebno obučeni policijski službenici ovlašćeni su da izvrše i preventivni kontradiverzioni pregled.

Na predlog posebno obučenog policijskog službenika, koji je izvršio pregled, nadležna organizaciona jedinica Policije može dati drugim državnim organima, pravnim i fizičkim licima, opšta i pojedinačna pisana uputstva za postupanje u situacijama iz stava 3 ovog člana.

Radi obezbjeđivanja objekata i prostora iz člana 13 stav 1 tačka 8 ovog zakona, Policija može, uz obrazloženi zahtjev, tražiti podatke iz kaznene evidencije od organa državne uprave nadležnog za poslove pravosuđa, za lica koja treba da se angažuju na izvođenju radova u tim objektima i prostorima.

 Podatke iz stava 1 ovog člana, organ državne uprave nadležan za poslove pravosuđa dužan je da dostavi u roku od tri dana.

Ako se, na osnovu dobijenih podataka procijeni da bi angažovanjem lica iz stava 8 ovog člana obezbjeđivanje objekta i prostora bilo ugroženo, Policija će zabraniti angažovanje tih lica na izvođenju radova i pristup objektu i prostoru.

Ličnosti, objekte i prostore iz člana 13 stav 1 tačka 8 ovog zakona, način obezbjeđivanja, kao i druga pitanja od značaja za obezbjeđivanje određenih ličnosti, objekata i prostora utvrđuje Vlada.

**Stvaranje uslova za rad**

**Član 34**

U cilju stvaranja uslova za rad Policije, Ministarstvo vrši poslove koji se odnose na:

1)  strateško planiranje politika u oblasti borbe protiv kriminaliteta, javnog reda i mira, bezbjednosti saobraćaja i drugim oblastima policijskog rada i djelovanja;

2) sprovođenje programa obrazovanja za zvanje policajac, obuku i stručno usavršavanje i osposobljavanje policijskih službenika;

3) izgradnju, tekuće i investiciono održavanje graničnih prelaza i objekata Ministarstva;

4) obezbjeđivanje tehničkih i materijalnih resursa predviđenih Šengenskim akcionim planom;

5) projektovanje, uspostavljanje, upravljanje, razvoj i održavanje sistema tehničkog nadzora graničnih prelaza, javnih površina i objekata Ministarstva; i

6) pružanje podrške aktivnostima Policije.

Način projektovanja, uspostavljanja, upravljanja, razvoja i održavanja informaciono-komunikacionih tehnologija Ministarstva i Policije urediće se međusobnim sporazumom.

 **III. POLICIJSKA OVLAŠĆENJA I DUŽNOSTI**

**1. Opšta pravila**

**Vrste policijskih ovlašćenja**

**Član 35**

Policijska ovlašćenja, u smislu ovog zakona, su:

1) obrada ličnih i drugih podatka;

2) provjera i utvrđivanje identiteta lica i istovjetnosti predmeta;

3) pozivanje;

4) privođenje;

5) privremeno ograničenje slobode kretanja;

6) davanje upozorenja;

7) izdavanje naređenja;

8) upotreba tuđeg saobraćajnog sredstva ili sredstva veze;

9) utvrđivanje prisustva alkohola i/ili psihoaktivnih supstanci;

10) privremeno oduzimanje, čuvanje i uništenje predmeta;

11) zaustavljanje i pregled lica, predmeta i prevoznih sredstava;

12) javno obećanje nagrade;

13) snimanje na javnom mjestu;

14) upotreba sredstava prinude;

15) sprovođenje posebnih policijskih radnji;

16) sprovođenje pripremnih radnji za primjenu mjera tajnog nadzora;

17) poligrafsko ispitivanje;

18) preduzimanje mjera za otklanjanje neposredne opasnosti;

19) provjera bezbjednosnih smetnji; i

20) druga ovlašćenja propisana zakonom.

**Uslovi za primjenu policijskih ovlašćenja**

**Član 36**

Policijska ovlašćenja mogu se primijeniti samo ako su ispunjeni zakonom propisani uslovi za njihovu primjenu.

Policijski službenik je dužan da procijeni ispunjenost uslova iz stava 1 ovog člana i odgovoran je za tu procjenu.

Policijski službenik primjenjuje policijska ovlašćenja po:

1) sopstvenoj inicijativi;

2) naredbi suda ili nalogu državnog tužioca; ili

3) naređenju neposrednog rukovodioca, u skladu sa zakonom.

Lice prema kome se primjenjuje policijsko ovlašćenje ima pravo da, kad to okolnosti omogućavaju i ako se time ne ugrožava ili odlaže izvršenje policijskog zadatka, bude upoznato sa razlozima za preduzimanje policijskog ovlašćenja, ukaže na okolnosti koje smatra bitnim u vezi sa primjenom policijskog ovlašćenja, bude upoznato sa identitetom policijskog službenika koji primjenjuje policijsko ovlašćenje i da traži prisustvo lica koje uživa njegovo povjerenje.

**Kontrola primjene policijskih ovlašćenja**

**Član 37**

 Radnje Policije mogu se snimati uređajima za audio-vizuelno snimanje u cilju vršenja policijskih poslova i kontrole primjene policijskih ovlašćenja.

 Uređaji iz stava 1 ovog člana nalaze se na vidnom mjestu na uniformi policijskog službenika, odnosno na vidnom mjestu u službenom vozilu ili plovilu.

 Lice prema kome se primjenjuje policijsko ovlašćenje, kad to okolnosti omogućavaju i ako se time ne ugrožava ili odlaže izvršenje policijskog zadatka, biće upoznato da se radnje Policije snimaju.

**Omogućavanje medicinske pomoći**

**Član 38**

Ako lice prema kome se primjenjuje policijsko ovlašćenje to zahtjeva, policijski službenik će omogućiti da mu se pruži medicinska pomoć.

**Princip srazmjernosti**

**Član 39**

 Primjena policijskog ovlašćenja mora biti srazmjerna potrebi zbog koje se preduzima.

 Primjena policijskog ovlašćenja ne smije izazvati štetne posljedice veće od onih koje bi nastupile da policijsko ovlašćenje nije primijenjeno.

 Između više policijskih ovlašćenja, primijeniće se ono kojim se zadatak može izvršiti blagovremeno, sa najmanje štetnih posljedica i kojim se najmanje zadire u garantovana ljudska prava i slobode.

 Prilikom primjene sredstava prinude, njihova upotreba treba da bude postupna, od najblažeg prema težem sredstvu prinude, ako je to moguće i uz minimum neophodne sile.

**Zaštita oštećenih krivičnim djelom i drugih lica**

**Član 40**

Policija će, ako i za vrijeme dok za to postoje opravdani razlozi, preduzimanjem odgovarajućih mjera, zaštititi oštećenog i drugo lice koje je dalo ili može dati podatke od značaja za krivični postupak ili lice koje je sa navedenim licima u vezi, ako im od učinioca krivičnog djela ili drugih lica prijeti opasnost.

Mjere iz stava 1 ovog člana, preduzimaju se na način da se u potpunosti zaštiti povjerljivost identiteta oštećenog i drugih lica.

**Postupanje Policije u stanju povećanog rizika**

**Član 41**

Ako okolnosti ukazuju da bi moglo da dođe do povećanja rizika po bezbjednost ljudi ili imovine, odnosno do ugrožavanja bezbjednosti ljudi ili imovine u većem obimu, koji zahtijevaju djelimičnu ili punu pripravnost policijskih službenika i angažovanje određenih tehničkih sredstava i opreme na dijelu teritorije Crne Gore, direktor Policije ili pomoćnik direktora Policije koga on ovlasti, daje naredbu za izvršavanje zadataka.

O naredbi iz stava 1 ovog člana i preduzimanju mjera po toj naredbi, direktor Policije, bez odlaganja, obavještava ministra.

**Obaveza čuvanja podataka**

**Član 42**

Policijski službenik dužan je da čuva i štiti tajne podatke i podatke o ličnosti do kojih je došao u toku ili povodom vršenja policijskih poslova, u skladu sa zakonom.

Obaveza čuvanja i zaštite podataka iz stava 1 ovog člana traje i nakon prestanka vršenja policijskih poslova, odnosno prestanka radnog odnosa u Policiji.

Direktor Policije, ili lice koje ovlasti, može službenika osloboditi obaveze čuvanja i zaštite podataka iz stava 1 ovog člana, u cilju vođenja sudskog ili upravnog postupka, ako se radi o podacima bez kojih u tom postupku nije moguće utvrditi činjenično stanje i donijeti zakonitu odluku.

**Izvršavanje naređenja**

 **Član 43**

Policijski službenik dužan je da izvrši sva naređenja neposrednog rukovodioca izdata radi vršenja policijskih poslova, osim onih čije bi izvršenje predstavljalo krivično djelo.

Ako naređenje smatra nezakonitim iz drugih razloga, policijski službenik dužan je da o tome obavijesti neposredno višeg rukovodioca.

**Službena značka i službena legitimacija**

**Član 44**

Policijskom službeniku se, radi dokazivanja svojstva policijskog službenika, izdaju službena značka i službena legitimacija.

Službenu značku i službenu legitimaciju izdaje Policija.

O izdatim službenim značkama i službenim legitimacijama Policija vodi evidenciju koja, pored ostalih podataka, sadrži i lične podatke policijskih službenika kojima su izdate službena značka i službena legitimacija.

Izgled službene značke, izgled i sadržaj službene legitimacije, kao i sadržaj i način vođenja evidencije iz stava 3 ovog člana propisuje Ministarstvo.

**Uniforma policijskih službenika**

**Član 45**

Policijske poslove, čija priroda i uslovi vršenja to zahtijevaju, policijski službenici, po pravilu, vrše u uniformi.

Izuzetno od stava 1 ovog člana, policijski službenici određene policijske poslove mogu vršiti u civilnom odijelu.

Lica koja nijesu policijski službenici ne mogu da nose uniforme koje su istovjetne ili slične uniformama koje nose policijski službenici.

 Vrste i djelove uniformi iz stava 1 ovog člana utvrđuje Vlada.

**Legitimisanje, predstavljanje i identifikacija policijskih službenika**

**Član 46**

Ako policijski službenik vrši policijske poslove u civilnom odijelu, dužan je da se, prije početka primjene policijskog ovlašćenja, predstavi pokazivanjem službene legitimacije.

Policijski službenik u uniformi dužan je da se, prije početka primjene policijskog ovlašćenja, predstavi pokazivanjem službene značke ili službene legitimacije, samo ako to zahtijeva lice prema kome se primjenjuje policijsko ovlašćenje.

Izuzetno, policijski službenik neće se predstaviti na način iz stava 1 i 2 ovog člana, kad to može ugroziti postizanje cilja u vršenju policijskog posla.

 U slučaju iz stava 3 ovog člana, policijski službenik će u toku primjene policijskog ovlašćenja, upozoriti građanina riječju: „policija”.

Odredbe stava 4 ovog člana, ne primjenjuju se u situacijama kada to može da ugrozi postizanje cilja u vršenju policijskog posla.

Ukoliko usljed korišćenja posebne opreme u vršenju policijskih poslova nije moguće legitimisanje, odnosno identifikovanje policijskih službenika, na uniformi odnosno djelovima posebne opreme nalazi se vidljiva oznaka koja se sastoji od kombinacije slova i/ili brojeva koja će omogućiti identifikaciju policijskog službenika.

**Primjena policijskih ovlašćenja prema maloljetnicima**

**Član 47**

Policijski službenici primjenjuju policijska ovlašćenja prema maloljetnicima obazrivo, vodeći računa o duševnoj razvijenosti, osjetljivosti, ličnim svojstvima i privatnosti maloljetnika.

Prikupljanje obavještenja, saslušanje, izricanje alternativnih mjera i druge poslove, u skladu sa zakonom kojim se uređuje postupanje prema maloljetnicima u krivičnom postupku, vrše policijski službenici koji su posebno obučeni za postupanje sa maloljetnim učioniocima krivičnih djela i maloljetnicima kao učesnicima u krivičnom postupku.

Prema maloljetniku policijska ovlašćenja se, po pravilu, primjenjuju u prisustvu roditelja ili zakonskog zastupnika i branioca.

Izuzetno od stava 3 ovog člana, policijska ovlašćenja prema maloljetniku primjenjuju se bez prisustva roditelja ili zakonskog zastupnika, u prisustvu predstavnika organa nadležnog za socijalnu i dječju zaštitu, u slučaju kad postoji osnov sumnje da je roditelj ili zakonski zastupnik učinio krivično djelo ili prekršaj na štetu maloljetnika.

Ako bi se primjenom policijskih ovlašćenja na način iz stava 3 i 4 ovog člana dovelo u pitanje izvršenje službenog zadatka, policijski službenik će primijeniti policijska ovlašćenja prema maloljetniku bez prisustva roditelja, zakonskog zastupnika, branioca ili predstavnika organa nadležnog za socijalnu i dječju zaštitu.

**Primjena policijskih ovlašćenja prema licu sa imunitetom**

**Član 48**

Policijski službenik je dužan da prema licu koje uživa imunitet postupa u skladu sa potvrđenim međunarodnim ugovorom i posebnim propisom.

Policijski službenik je dužan da o postupanju prema licu iz stava 1 ovog člana, bez odlaganja, obavijesti neposrednog rukovodioca i Ministarstvo.

**Primjena policijskih ovlašćenja prema vojnim licima**

**Član 49**

Ovlašćenja utvrđena ovim zakonom policijski službenik primjenjuje i prema vojnim licima, ako posebnim zakonom nije drukčije propisano.

O preduzimanju policijskih ovlašćenja prema licima iz stava 1 ovog člana, odmah se obavještava nadležna jedinica Vojske Crne Gore i Ministarstvo.

**Službeno oružje, druga oprema i sredstva za vršenje policijskih poslova**

**Član 50**

Policijski službenik je dužan i ovlašćen da nosi službeno oružje i municiju u toku radnog vremena.

Policijski službenik može da nosi službeno oružje i municiju i van radnog vremena.

Policijski službenik, pored službenog oružja, koristi i drugu opremu i sredstva za vršenje policijskih poslova.

Vrste oružja, drugu opremu i sredstva za vršenje policijskih poslova utvrđuje Vlada.

**Upućivanje policijskog službenika u inostranstvo**

**Član 51**

Policijski službenik može učestvovati u vršenju policijskih poslova u inostranstvu, u skladu sa međunarodnim ugovorom.

O upućivanju policijskog službenika u inostranstvo odlučuje direktor Policije.

Policijski službenik se ne može uputiti u inostranstvo radi vršenja poslova iz stava 1 ovog člana, bez njegove pisane saglasnosti.

Policijski službenik koji se upućuje u inostranstvo, u skladu sa stavom 1 ovog člana, zaključuje ugovor sa Policijom.

Uslove i način izbora policijskog službenika koji se upućuje u inostranstvo, njegova prava i obaveze i sadržaj ugovora iz stava 4 ovog člana propisuje Ministarstvo.

**Saradnja sa policijskim službenikom druge države**

**Član 52**

Policijski službenik druge države ili međunarodne organizacije, može vršiti pojedine policijske poslove na teritoriji Crne Gore, u skladu sa ovim zakonom, uz prethodno pisano odobrenje direktora Policije.

Policijski službenik može, zajedno sa policijskim službenikom druge države ili međunarodne organizacije, preduzimati pojedine policijske poslove u okviru zajedničke istrage, kad je to propisano zakonom ili međunarodnim ugovorom.

Policijski službenik u zajedničkoj istrazi iz stava 2 ovog člana, postupa u skladu sa ovim zakonom, ako potvrđenim međunarodnim ugovorom nije drukčije utvrđeno.

**Vraćanje službene značke, službene legitimacije, oružja, druge opreme i sredstava**

**Član 53**

 Policijski službenik dužan je da vrati službenu značku, službenu legitimaciju, oružje, drugu opremu i sredstva za vršenje policijskih poslova ako:

 - je utvrđeno da nema posebnu psihofizičku sposobnost za vršenje policijskih poslova u skladu sa ovim zakonom, danom dostavljanja izvještaja o utvrđenoj psihofizičkoj sposobnosti;

 - je privremeno udaljen sa rada, danom dostavljanja rješenja o udaljenju;

 - mu prestane radni odnos u policijskom zvanju, danom prestanka radnog odnosa;

- za vrijeme privremene spriječenosti za rad.

Ako policijski službenik ne postupi u skladu sa stavom 1 ovog člana, službena značka, službena legitimacija, oružje, druga oprema i sredstva za vršenje policijskih poslova će mu se oduzeti.

1. **Obrada i prikupljanje ličnih i drugih podataka**

 **Obrada podataka**

**Član 54**

Policija može da obrađuje lične i druge podatke (u daljem tekstu: podaci), u mjeri koja je neophodna za vršenje policijskih poslova i primjenu policijskih ovlašćenja.

Obrada ličnih podataka predstavlja obradu u smislu zakona, kojim se uređuje zaštita podataka o ličnosti.

Policija obrađuje podatke o:

1) licu od koga prijeti opasnost;

2) licu kome prijeti opasnost;

3) nestalom licu;

4) licu za koje postoje osnovi sumnje da priprema ili je učinilo krivično djelo ili prekršaj;

5) licu koje se potražuje, kao i licu koje je sa njim povezano;

6) nezakonito pribavljenoj imovinskoj koristi;

7) objektu od kojeg ili kojem prijeti opasnost; i

8) druge podatke propisane zakonom.

**Način prikupljanja podataka**

**Član 55**

 Podaci se mogu prikupljati korišćenjem javno dostupnih izvora, od državnih organa, organa državne uprave, organa lokalne samouprave i lokalne uprave, privrednih subjekata, pravnih i fizičkih lica.

 Prilikom vršenja redovnih policijskih poslova, policijski službenik je ovlašćen da prikuplja podatke na javnom mjestu, poštujući pravo na zaštitu privatnog života.

 Kad je to moguće i ako ne ugrožava primjenu policijskih ovlašćenja, podaci se mogu prikupljati i neposredno od lica na koje se odnose, bez znanja lica na koje se odnosi.

Ako bi prikupljanje podataka, na način iz stava 1, 2 i 3 ovog člana, ugrozilo vršenje policijskih poslova ili ako je to neophodno radi sprečavanja moguće opasnosti, podaci se mogu prikupljati i na drugi zakonom propisan način.

Ako bi prikupljanje podataka izložilo opasnosti po život, zdravlje, tjelesni integritet ili imovinu lica od kojih se podaci prikupljaju, policijski službenik dužan je da preduzme mjere u cilju zaštite tih lica.

 O mjerama iz stava 5 ovog člana, policijski službenik, bez odlaganja, obavještava neposrednog rukovodioca.

**Zahtjev za prikupljanje podataka**

**Član 56**

Organi, privredni subjekti, pravna i fizička lica iz člana 55 stav 1 ovog zakona, dužni su da na zahtjev Policije, omoguće uvid u podatke, odnosno dostave podatke o kojima vode evidencije u okviru svojih nadležnosti i ovlašćenja, a koji su Policiji potrebni za izvršavanje zakonom propisanih poslova i ovlašćenja, u roku koji je određen u zahtjevu.

 Zahtjev iz stava 1 ovog člana, sadrži pravni osnov i razloge za korišćenje podataka, podatke koji su predmet zahtjeva, dovoljan broj podataka potrebnih za utvrđivanje identiteta lica, odnosno istovjetnosti predmeta.

 U slučaju da se podaci koji se traže zahtjevom koriste za pokretanje ili nastavak istrage u krivičnom postupku, neće se navoditi razlozi za korišćenje podataka.

 Uvid u podatke i razmjena podataka, o kojima evidencije vode državni organi i organi državne uprave, vrše se u skladu sa zakonom kojim se uređuje elektronska uprava.

 Uvid u podatke o kojima evidencije vode organi lokalne samouprave i lokalne uprave, privredni subjekti, pravna i fizička lica, Policija može izvršiti elektronskim putem, ako za to postoje tehničke mogućnosti.

Policija prikuplja podatke na osnovu naredbe suda ili naloga državnog tužioca, u skladu sa zakonom kojim se uređuje krivični postupak, bez navođenja razloga za korišćenje tih podataka.

Policija će upozoriti organe, privredne subjekte, pravna i fizička lica iz stava 1 ovog člana, da ne smiju otkriti informaciju da su od njih prikupljeni podaci u skladu sa stavom 3 i 6 ovog člana, ako zakonom nije drukčije propisano.

O uvidu, pristupu i dostavljanju podataka organi, privredni subjekti, pravna i fizička lica iz stava 1 ovog člana, vode evidenciju, koja sadrži brojeve službenih legitimacija policijskih službenika koji su izvršili uvid odnosno pristup ili su im podaci dostavljeni elektronskim putem, kao i datum i vrijeme početka odnosno završetka uvida i pristupa podacima.

**Evidencije o prikupljenim, obrađenim i korišćenim podacima**

**Član 57**﻿

Policija o prikupljenim, obrađenim i korišćenim podacima vodi evidencije, a naročito o:

1) učiniocima krivičnih djela;

2) izvršiocima prekršaja;

3) licima za kojima se traga;

4) licima za koje je sproveden postupak utvrđivanja identiteta;

5) operativnim informacijama;

6) licima prema kojima su preduzete mjere tajnog nadzora u skladu sa propisom kojim se uređuje krivični postupak;

7) rezultatima DNK analize;

8) događajima;

9) licima kojima je po bilo kom osnovu ograničena ili oduzeta sloboda;

10) pritužbama lica;

11) upotrijebljenim sredstvima prinude;

12) daktiloskopiranim licima;

13) fotografisanim licima;

14) privremeno oduzetim, izgubljenim i nađenim predmetima;

15) kriminalističko-obavještajnim podacima o terorizmu i međunarodnom organizovanom kriminalu;

16) mjerama preduzetim u skladu sa Zakonikom o krivičnom postupku;

17) video i audio zapisima.

Oblik, sadržaj i način vođenja evidencija iz stava 1 ovog člana, osim evidencije iz tačke 7, propisuje Ministarstvo.

**Pravo uvida u podatke**

**Član 58**

Pravo uvida u podatke iz člana 57 stav 1 ovog zakona ima lice na koje se ti podaci odnose, i to u evidencijama:

- iz tačke 1 i 2 nakon pravosnažnosti rješenja o potvrđivanju optužnice protiv tog lica, odnosno danom pravosnažnosti naredbe o pokretanju prekršajnog postupka za prekršaj;

- iz tačke 3, 4, 8, 9, 10, 11, 12, 13, 14, 16 i 17 kad prestanu razlozi koji su zahtijevali prikupljanje podataka o tom licu;

- iz tačke 5 nakon arhiviranja informacije;

- iz tačke 6 i 15 nakon pravosnažnosti rješenja o prekidu istrage, odnosno danom pravosnažnosti rješenja o potvrđivanju optužnice protiv tog lica.

Pravo uvida u podatke na način iz stava 1 ovog člana, može se ograničiti zbog:

- izbjegavanja ometanja istrage ili postupka,

- sprečavanja otkrivanja istrage ili gonjenja za krivična djela ili izvršavanja krivičnih sankcija,

- zaštite nacionalne bezbjednosti, i

- zaštite prava i sloboda drugih.

Lice o kome su podaci prikupljani bez njegove saglasnosti, a nijesu brisani iz evidencije u propisanom roku, obavijestiće se o tome, ako to dopušta priroda policijskog posla.

**Čuvanje i brisanje podataka**

**Član 59**

Podaci iz člana 57 stav 1 ovog zakona čuvaju se, i to u evidencijama:

- iz tačke 1, 5, 6, 12, 13, 15 i 16 pet godina od unosa podataka;

- iz tačke 2 tri godine od dana izdavanja rješenja o pokretanju prekršajnog postupka, a ako nije pokrenut prekršajni postupak, godinu dana od dana unosa podataka;

- iz tačke 3 do pronalaska lica za kojim se traga ili po prestanku razloga koji su uslovili traganje;

- iz tačke 4 godinu dana nakon unošenja podataka;

- iz tačke 8 tri godine nakon unošenja podataka;

- iz tačke 9, 10 i 11 dvije godine nakon unošenja podataka;

- iz tačke 14 do pronalaska stvari za kojima se traga ili po prestanku razloga koji su uslovili traganje;

- iz tačke 17 tri dana od dana snimanja.

Istekom rokova iz stava 1 ovog člana, osim roka za podatke iz evidencije o daktiloskopiranim licima, vrši se preispitivanje opravdanosti daljeg čuvanja podataka za vršenje policijskih poslova.

Podaci čije dalje čuvanje nije opravdano brišu se iz evidencija po isteku roka propisanog za čuvanje.

Podaci koji su prikupljeni suprotno zakonu ili su pogrešni moraju se odmah brisati ili ispraviti.

Lični podaci brišu se iz svih evidencija za lice koje je pravosnažnom sudskom odlukom oslobođeno krivične odgovornosti za određeno krivično djelo, kao i za lice protiv kog je pravosnažnom presudom tužba odbijena ili krivični postupak za određeno krivično djelo obustavljen.

**Blokiranje podataka**

**Član 60**

Kad rok za čuvanje podataka iz evidencije iz člana 57 stav 1 tačka 12 ovog zakona istekne, podaci iz te evidencije će biti blokirani.

Nakon blokiranja u smislu stava 1 ovog člana, podaci se čuvaju:

- deset godina za krivična djela za koja je propisana kazna zatvora do jedne godine;

- trideset godina za krivična djela za koja se može izreći kazna zatvora u trajanju do osam godina; i

- pedeset godina za krivična djela za koja se može izreći kazna zatvora u trajanju dužem od osam godina.

Policijskim službenicima i nadležnim državnim organima će se dozvoliti pristup blokiranim podacima samo za potrebe krivične istrage za krivično djelo čiji učinilac se goni po službenoj dužnosti ili u drugim slučajevima koji se odnose na obezbjeđivanje nacionalne bezbjednosti ili ustavnog poretka, ako je to neophodno za izvršavanje njihovih zakonom utvrđenih ovlašćenja.

Po isteku rokova iz stava 2 ovog člana, blokirani podaci se brišu.

Način pristupanja blokiranim podacima propisuje Ministarstvo

**Dostavljanje podataka**

**Član 61**

Podatke iz evidencija iz člana 57 ovog zakona Policija može da daje na korišćenje državnim organima, organima državne uprave, organima lokalne samouprave i pravnim licima, u skladu sa zakonom kojim se uređuje zaštita podataka o ličnosti, ako je to neophodno za izvršenje njihovih zakonom utvrđenih ovlašćenja i do tih podataka nije moguće doći na drugi način ili bi njihovo pribavljanje zahtijevalo nesrazmjerno visoke troškove.

**Međunarodna razmjena podataka**

**Član 62**

Policija može, ako je to neophodno za izvršavanje zadataka iz svog djelokruga, na sopstvenu inicijativu ili na zahtjev stranih država ili međunarodnih organizacija, pod uslovima reciprociteta, razmjenjivati podatke.

Lični podaci se mogu razmjenjivati samo ako postoje prethodne garancije da strana država ili međunarodna organizacija koja koristi te podatke primjenjuje adekvatne mjere zaštite ličnih podataka propisane posebnim zakonom o zaštiti podataka o ličnosti kao i da će ih koristiti u svrhu propisanu ovim zakonom.

Podaci dobijeni od druge države mogu se dostaviti trećoj državi samo ako postoji saglasnost države iz koje su dobijeni.

O razmjeni podataka iz stava 3 ovog člana Policija je dužna da vodi evidenciju, koja sadrži podatke o tome kada i kome su podaci dostavljeni i u koju svrhu.

**Shodna primjena propisa o zaštiti ličnih podataka**

**Član 63**

Na obradu ličnih podataka od strane Policije shodno se primjenjuju propisi o zaštiti ličnih podataka, ako ovim zakonom nije drukčije propisano.

**3. Provjera i utvrđivanje identiteta lica i istovjetnosti predmeta**

**Provjera identiteta lica**

**Član 64**

 Policijski službenik provjerava identitet lica:

 1) koje ulazi u objekat ili prostor koji obezbjeđuje Policija;

 2) koje treba lišiti slobode, dovesti, privesti, zadržati ili uputiti nadležnim organima;

 3) od koga prijeti opasnost za druga lica ili imovinu;

 4) nad kojim se vrši pregled;

 5) koje se zatekne u tuđem stanu ili drugim prostorijama ili u prevoznom sredstvu u kojem se vrši pregled ili pretres, ako je provjera identiteta potrebna;

 6) koje se zatekne u prostoru ili u objektu na kojem je privremeno ograničena sloboda kretanja, ako je provjera identiteta potrebna;

 7) za koje je iz bezbjednosnih razloga neophodno provjeriti identitet;

 8) koje bez opravdanog razloga prikuplja podatke o licu, objektu ili prostoru u kojem se nalazi ličnost koju Policija obezbjeđuje;

 9) koje može da pruži podatke korisne za vršenje policijskih poslova;

 10) koje svojim ponašanjem, radnjama i zadržavanjem na određenom mjestu ili u određenom trenutku daje razlog za sumnju da je maloljetnik bjegunac od kuće ili obrazovne ustanove ili je izgubljeno;

11) koje je očigledno bespomoćno, a provjera njegovog identiteta je neophodna u cilju pružanja pomoći;

 12) na opravdan zahtjev službenog lica u smislu zakona kojim se uređuje krivični postupak;

 13) koje svojim ponašanjem, radnjama i zadržavanjem na određenom mjestu daje razlog za sumnju da predstavlja opasnost za bezbjednost i javni red i mir.

 Opravdanim zahtjevom iz stava 1 tačka 12 ovog člana, smatra se zahtjev iz kojeg se može utvrditi da su podaci o identitetu lica potrebni za zakonito postupanje službenih lica.

 Policijski službenik je dužan da lice čiji se identitet provjerava, upozna, na njegov zahtjev, sa razlogom provjere njegovog identiteta, ako zakonom nije drukčije propisano.

**Način provjere identiteta lica**

**Član 65**

Provjera identiteta lica iz člana 64 ovog zakona, sprovodi se uvidom u njegovu ličnu kartu ili drugu javnu ispravu sa fotografijom.

Identitet lica može se provjeriti na osnovu izjave drugog lica čiji je identitet već provjeren.

Policija može provjeriti identitet lica i bez znanja lica čiji se identitet provjerava, ako za to postoji opravdan razlog.

**Utvrđivanje identiteta**

**Član 66**

Ako se identitet lica ne može provjeriti u skladu sa članom 65 ovog zakona ili se sumnja u vjerodostojnost lične karte ili druge javne isprave sa fotografijom ili je potrebno utvrditi identitet lica za koje postoje podaci da planira, odnosno priprema izvršenje krivičnog djela ili prekršaja, identitet lica može se utvrditi korišćenjem podataka iz evidencija, primjenom metoda i upotrebom sredstava kriminalističke taktike i tehnike, medicinskim ili drugim odgovarajućim vještačenjem, ako posebnim zakonom nije drukčije propisano.

Ako se identitet lica ne može utvrditi na način iz stava 1 ovog člana, Policija je ovlašćena da, u cilju utvrđivanja njegovog identiteta, objavi fotografiju, crtež, snimak ili opis tog lica, ako posebnim zakonom nije drukčije propisano.

Policija je ovlašćena da radi utvrđivanja identiteta lica, kad okolnosti to nalažu, javno objavi fotografiju nestalog lica, lica koje o sebi ne može ili ne želi da da istinite podatke ili fotografiju leša nepoznatog lica.

**Utvrđivanje istovjetnosti predmeta**

**Član 67**

Policijski službenik dužan je da preduzme potrebne mjere i radnje u cilju utvrđivanja istovjetnosti predmeta, kad postoje osnovi sumnje da je predmet pribavljen ili nastao u vezi sa izvršenjem krivičnog djela ili prekršaja ili je njime izvršeno krivično djelo ili prekršaj.

Utvrđivanje istovjetnosti predmeta policijski službenik sprovodi utvrđivanjem individualnih svojstava predmeta, po kojima se taj predmet razlikuje od drugih istovrsnih predmeta (oblik, količina, boja, težina, fabrička oznaka, posebne oznake - obilježja, oštećenja i sl).

Policija može javno da objavi fotografiju, crtež, snimak ili opis predmeta, ako je to od značaja za uspješno utvrđivanje istovjetnosti predmeta.

 **4. Pozivanje**

**Uslovi i način pozivanja na razgovor**

**Član 68**

Policija može uputiti poziv na razgovor licu za koje postoji vjerovatnoća da raspolaže podacima koji su neophodni za vršenje policijskih poslova.

U pozivu iz stava 1 ovog člana, moraju se navesti razlozi pozivanja na razgovor, naziv, mjesto i adresa organizacione jedinice Policije u koju se lice poziva na razgovor, vrijeme dolaska i pravo lica da na razgovor dođe sa advokatom.

Ako pozvano lice iz stava 1 ovog člana dođe u prostorije Policije sa advokatom, advokatu se mora omogućiti da prisustvuje razgovoru.

Pozvano lice iz stava 1 ovog člana poučiće se da nije dužno da daje podatke.

Lice koje se nije odazvalo pozivu može se prinudno dovesti, samo ako je u pozivu bilo na to upozoreno.

Izuzetno od stava 1 ovog člana, policijski službenik može dovesti lice bez prethodnog pozivanja radi prikupljanja obavještenja u vezi rasvjetljavanja teških krivičnih djela i prekršaja, čije bi odlaganje ugrozilo vršenje policijskih poslova.

**Vrijeme u kojem se lice može pozvati na razgovor**

**Član 69**

Lice se može pozvati na razgovor u vremenu od šest do 22 časa.

Izuzetno, radi vršenja policijskih poslova koji ne trpe odlaganje, policijski službenik može pozvati lice na razgovor van vremena iz stava 1 ovog člana.

**Posebni slučajevi pozivanja na razgovor**

**Član 70**

Policijski službenik ovlašćen je da pozove na razgovor lice telefonom ili drugim odgovarajućim sredstvima elektronske komunikacije, pri čemu je dužan da saopšti razlog pozivanja, upozori ga da može biti prinudno doveden ukoliko se ne odazove pozivu, a uz njegovu saglasnost može ga dovesti do prostorija Policije.

Izuzetno, lice se može pozvati na razgovor i putem medija, kad je to neophodno radi vršenja policijskih poslova koji ne trpe odlaganje ili kad se poziv upućuje većem broju lica.

Na zahtjev lica koje se odazvalo pozivu na razgovor izdaće se potvrda, koja sadrži razloge, vrijeme i mjesto razgovora i objašnjenje načina pozivanja.

**5. Privođenje i privremeno ograničenje slobode kretanja**

**Privođenje**

**Član 71**

 Policijski službenik privodi:

1) lice za koje je potrebno utvrditi identitet u skladu sa članom 64 ovog zakona;

2) lice iz člana 68 stav 5 ovog zakona;

3) lice kod koga se pronađu predmeti čije posjedovanje nije dozvoljeno i predmeti pogodni za vršenje prekršaja i krivičnih djela;

4) po nalogu suda i državnog tužioca.

 Lice se privodi u prostorije Policije, u vremenu od šest do 22 časa.

 Izuzetno, kad je privođenje neophodno radi vršenja policijskih poslova koji ne trpe odlaganje, lice se može privesti i van vremena iz stava 2 ovog člana.

Lice iz stava 1 ovog člana Policija može zadržati dok se ne ostvari svrha zbog koje je privedeno, a najduže šest časova.

Ako je lice koje se nije odazvalo pozivu, a treba da se privede u smislu člana 68 stav 5 ovog zakona, zatečeno na području organizacione jedinice Policije, odnosno organa u koji se privodi, privođenje tog lica može biti preduzeto najranije tri časa prije roka određenog za privođenje.

**Lica na koja se ne primjenjuju odredbe o privođenju**

**Član 72**

Odredbe člana 71 ovog zakona ne primjenjuju se na privođenje lica:

1) ako se opravdano pretpostavlja da bi se privođenjem tog lica bitno pogoršalo njegovo zdravstveno stanje; ili

2) koje obavlja takve poslove koji se ne smiju prekidati sve dok mu se ne obezbijedi odgovarajuća zamjena.

O činjenicama iz stava 1 ovog člana, policijski službenik koji vrši privođenje dužan je da, bez odlaganja, obavijesti neposrednog rukovodioca.

**Prava lica koje se privodi**

**Član 73**

Policijski službenik je dužan da lice koje privodi, prije privođenja, upozna sa razlozima privođenja i pravom da o privođenju obavijesti člana porodice ili drugo lice.

Ako postoji vjerovatnoća da će lice koje treba privesti pružiti otpor, privođenje se može izvršiti i bez prethodnog saopštavanja razloga.

Ako postoji sumnja da lice koje treba privesti posjeduje oružje ili oruđe za napad ili da će to lice odbaciti, sakriti ili uništiti predmete koje treba od njega oduzeti kao dokaz u krivičnom ili prekršajnom postupku, policijski službenik izvršiće pretresanje tog lica, bez naredbe o pretresanju i bez prisustva svjedoka.

Policijski službenik će, prije privođenja, obavijestiti organ nadležan za socijalnu i dječju zaštitu kad treba privesti lice koje njeguje ili se stara o maloljetnicima ili drugim licima, ako neko od srodnika ili susjeda nije u mogućnosti da preuzme staranje.

O privođenju maloljetnika policijski službenik će odmah obavijestiti roditelja, staratelja, lice kojem je maloljetnik povjeren na čuvanje ili organ nadležan za socijalnu i dječju zaštitu.

**Privremeno ograničenje slobode kretanja**

**Član 74**

Policijski službenik može privremeno ograničiti pristup, kretanje ili zadržavanje u određenom prostoru ili objektu ili zadržati lice u određenom prostoru ili objektu:

1) ako postoji opasnost za život ljudi ili imovinu;

2) radi sprečavanja izvršenja krivičnog djela ili prekršaja;

3) radi pronalaženja i hvatanja učinilaca krivičnog djela ili prekršaja;

4) radi pronalaženja tragova i predmeta koji mogu poslužiti kao dokaz da je učinjeno krivično djelo za koje se gonjenje preduzima po službenoj dužnosti ili prekršaj za koji je propisana kazna zatvora; ili

5) radi obezbjeđivanja štićenih lica, objekata ili prostora.

 Privremeno ograničenje pristupa, kretanja ili zadržavanja u određenom prostoru ili objektu može trajati samo do ostvarenja cilja radi kojeg se ovo ovlašćenje primjenjuje, a najduže 12 časova, ako posebnim zakonom nije drukčije propisano.

 Zadržavanje lica u određenom prostoru ili objektu može trajati samo do ostvarenja cilja radi kojeg se ovlašćenje primjenjuje, a najduže šest časova, ako posebnim zakonom nije drukčije propisano.

Kad to dopuštaju okolnosti, policijski službenik će licu prema kome se sprovode radnje iz stava 1 ovog člana saopštiti razloge sprovođenja tih radnji.

**Kriminalističko taktičke radnje za sprovođenje ovlašćenja privremenog ograničenja slobode kretanja**

**Član 75**

 Privremeno ograničenje slobode kretanja može se sprovoditi primjenom kriminalističko-taktičkih radnji (blokada, racija i sl).

**6. Davanje upozorenja i izdavanje naređenja**

**Davanje upozorenja**

**Član 76**

Policijski službenik daje upozorenje licu za koje postoji vjerovatnoća da:

1) svojim ponašanjem može dovesti u opasnost svoju ili bezbjednost drugog lica ili imovinu, ugroziti bezbjednost saobraćaja, narušiti javni red i mir ili ometati graničnu kontrolu ili ugroziti i narušiti bezbjednost ličnosti, objekata i prostora iz člana 13 stav 1 tačka 8 ovog zakona, odnosno ometati policijske službenike koji vrše poslove neposrednog obezbjeđenja tih ličnosti, objekata i prostora; ili

 2) može izvršiti, podstaći ili izazvati drugo lice da učini krivično djelo ili prekršaj; ili

 3) su se stekli uslovi za upotrebu vatrenog oružja, kao sredstvo prinude.

**Izdavanje naređenja**

**Član 77**

Policijski službenik izdaje naređenje radi:

1) otklanjanja opasnosti za život ljudi i imovinu;

2) sprečavanja izvršenja krivičnog djela i prekršaja, hvatanja učinioca tog krivičnog djela i prekršaja, kao i pronalaženja i obezbjeđenja tragova koji mogu poslužiti kao dokaz;

3) održavanja ili uspostavljanja narušenog javnog reda i mira;

4) bezbjednosti saobraćaja na putevima;

5) neometanog vršenja granične kontrole;

6) sprečavanja pristupa ličnosti, objektu i prostoru iz člana 13 stav 1 tačka 8 ovog zakona;

7) sprečavanja pristupa i zadržavanja u objektu ili na prostoru gdje to, u skladu sa zakonom, nije dozvoljeno;

8) sprečavanja pristupa i zadržavanja gdje to, iz bezbjedonosnih razloga i na osnovu procjene policijskog službenika, nije dozvoljeno;

9) sprečavanja nastupanja i otklanjanja posljedica opšte opasnosti; i

10) u drugim slučajevima propisanim zakonom.

Naređenje iz stava 1 ovog člana, može se izdati i grupi lica, koja podrazumijeva više od tri lica.

**Način davanja upozorenja i izdavanja naređenja**

**Član 78**

Davanje upozorenja i izdavanje naređenja vrši se usmeno, pisano, svjetlosnim i zvučnim signalima, znakovima, rukom ili na drugi način propisan aktom iz člana 122 ovog zakona.

 **7. Upotreba tuđeg saobraćajnog sredstva ili sredstva veze i utvrđivanje prisustva alkohola i/ili psihoaktivnih supstanci**

**Upotreba tuđeg saobraćajnog sredstva ili sredstva veze**

**Član 79**

Tuđe saobraćajno sredstvo, odnosno sredstvo veze, može se upotrijebiti, ako se na drugi način ne može izvršiti prevoz, odnosno uspostaviti veza, radi:

1) hvatanja učinioca krivičnog djela koji se neposredno goni;

2) prevoženja u najbližu zdravstvenu ustanovu povrijeđenog lica koje je žrtva krivičnog djela, saobraćajne nezgode, elementarne nepogode ili drugog nesrećnog slučaja.

Vlasnik saobraćajnog sredstva ili sredstva veze ima pravo na naknadu troškova i stvarne štete prouzrokovane upotrebom tih sredstava.

**Utvrđivanje prisustva alkohola i/ili psihoaktivnih supstanci**

**Član 80**

Radi utvrđivanja prisustva alkohola i/ili psihoaktivnih supstanci u organizmu, policijski službenik može da podvrgne lice ispitivanju, uz korišćenje odgovarajućih sredstava, ako je to potrebno radi vršenja policijskih poslova.

Ako se iz očigledno opravdanih razloga ne može izvršiti ispitivanje iz stava 1 ovog člana, policijski službenik može da odvede lice u najbližu zdravstvenu ustanovu radi uzimanja uzorka krvi ili uzoraka krvi i urina, kako bi se utvrdilo prisustvo alkohola i/ili psihoaktivnih supstanci u organizmu.

Lice iz stava 1 ovog člana dužno je da, bez odlaganja, postupi po naređenju policijskog službenika i omogući vršenje ispitivanja pomoću odgovarajućih sredstava, odnosno da da uzorak krvi ili uzoraka krvi i urina.

**8. Privremeno oduzimanje predmeta, zaustavljanje i pregled lica i predmeta, javno obećanje nagrade i snimanje na javnom mjestu**

**Uslovi za privremeno oduzimanje predmeta**

**Član 81**

Policijski službenik, u cilju otkrivanja i sprečavanja izvršenja krivičnog djela ili prekršaja, privremeno oduzima predmet ako:

1) okolnosti slučaja, priroda i svojstva predmeta ukazuju da je predmet nastao izvršenjem krivičnog djela ili prekršaja ili je namijenjen za izvršenje krivičnog djela ili prekršaja;

2) je to neophodno radi zaštite bezbjednosti ljudi i imovine;

3) je predmet moguće upotrijebiti za samopovređivanje, napad, bjekstvo, skrivanje ili uništavanje dokaza da je učinjen prekršaj; ili

4) je predmet zbog određenih okolnosti, oblika, svojstva i vrste materijala od kojeg je napravljen podoban i može biti na bilo koji način upotrijebljen za narušavanje javnog reda i mira, da bi se neko vrijeđao ili ometao ili bi njegovom upotrebom i korišćenjem bila ugrožena bezbjednost u objektu ili prostoru koji obezbjeđuje Policija.

**Potvrda o privremenom oduzimanju predmeta**

**Član 82**

Policijski službenik izdaje potvrdu o privremeno oduzetom predmetu, na propisanom obrascu.

Potvrda iz stava 1 ovog člana sadrži podatke o privremeno oduzetom predmetu, po kojima se predmet razlikuje od drugih predmeta, kao i podatke o licu od koga je predmet oduzet.

**Čuvanje privremeno oduzetih predmeta**

**Član 83**

Kad čuvanje privremeno oduzetih predmeta u prostorijama Policije nije moguće ili je povezano sa znatnim poteškoćama, takvi predmeti mogu se čuvati u drugom prostoru, odnosno mogu se smjestiti ili obezbijediti na drugi odgovarajući način, do odluke nadležnog organa, ako zakonom nije drukčije propisano.

Privremeno oduzeti predmet će se vratiti licu od koga je oduzet ili licu koji je zakoniti vlasnik, kad prestanu razlozi za oduzimanje, ako zakonom nije drukčije propisano.

Lice iz stava 2 ovog člana poziva se da privremeno oduzeti predmet preuzme u roku koji ne može biti kraći od 30 dana.

Ako se privremeno oduzeti predmet ne vrati u skladu sa stavom 2 ovog člana, lice od koga je predmet oduzet ima pravo na pritužbu u smislu člana 27 ovog zakona.

Bliži način oduzimanja, čuvanja i postupanja sa privremeno oduzetim predmetima, kao i bliži sadržaj i obrazac potvrde o privremenom oduzimanju predmeta propisuje Ministarstvo.

**Zaustavljanje i pregled lica, predmeta i prevoznih sredstava**

**Član 84**

Policijski službenik je ovlašćen da zaustavi i izvrši pregled lica i predmeta koje lice nosi sa sobom i prevoznih sredstava kad je to neophodno radi:

1. zaštite bezbjednosti ljudi i imovine;
2. sprečavanja vršenja i otkrivanja krivičnih djela i prekršaja;
3. pronalaženja predmeta podobnih za napad ili samopovređivanje;
4. pronalaska lica koje se potražuje;
5. obezbjeđivanja ličnosti, objekata i prostora iz člana 13 stav 1 tačka 8 ovog zakona.

Pregledom lica iz stava 1 ovog člana smatra se spoljni pregled tijela, odjeće i obuće.

Pregled predmeta koje lice nosi sa sobom obuhvata pregled predmeta koji su kod tog lica ili u njegovoj neposrednoj blizini.

Pregledom prevoznog sredstva smatra se pregled svih otvorenih i zatvorenih prostora prevoznog sredstva i predmeta koji se prevoze.

Pregled lica mora vršiti lice istog pola, osim kad je neophodan hitan pregled lica radi oduzimanja oružja ili predmeta podobnih za napad ili samopovređivanje.

Prilikom pregleda lica, predmeta i prevoznih sredstava, policijski službenik je ovlašćen da koristi tehnička sredstva i službenog psa.

Ako policijski službenik prilikom pregleda lica, predmeta i prevoznih sredstava utvrdi da postoje okolnosti zbog kojih je potrebno izvršiti pretres, izvršiće pretres, u skladu sa zakonom.

**Javno obećanje nagrade**

**Član 85**

Policija je ovlašćena da javno obeća nagradu za dato obavještenje, kad je obavještenje građana potrebno u vršenju policijskih poslova.

 Javno obećanje nagrade može se objaviti preko medija ili na drugi pogodan način.

Policija je dužna da javno opozove obećanu nagradu kad dođe do traženog obavještenja.

Pravo na nagradu ne pripada licu koje je dalo obavještenje za koje je obećana nagrada, ako Policija već raspolaže tim podacima.

Policijski službenici i članovi njihove uže porodice, kao i saučesnici u izvršenju krivičnog djela odnosno prekršaja, koji su dali obavještenje, nemaju pravo na nagradu.

Članovima uže porodice, u smislu stava 5 ovog člana, smatraju se roditelj, usvojilac, staratelj, supružnik, djeca (bračna, vanbračna, usvojena i pastorčad), brat i sestra.

**Snimanje na javnim mjestima**

**Član 86**

Radi vršenja policijskih poslova Policija vrši nadzor i snimanje javnog mjesta korišćenjem opreme za video-akustično snimanje i fotografisanje.

Kad postoji opasnost da prilikom javnog okupljanja ili javne priredbe dođe do ugrožavanja života i zdravlja ljudi ili imovine, radi primjene policijskih ovlašćenja, otkrivanja prekršaja i krivičnih djela, kao i kontrole i analize vršenja policijskih poslova, policijski službenik ovlašćen je da vrši snimanje ili fotografisanje javnog okupljanja.

 Radi postizanja ciljeva iz stava 1 i 2 ovog člana, Policija može koristiti prevozna i druga sredstva sa uređajima za snimanje, sa ili bez spoljnih obilježja Policije, kao i uređaje za snimanje i prepoznavanje registarskih tablica, lica i predmeta.

Obavještenje o namjeri snimanja iz stava 2 ovog člana, osim za javna okupljanja koja nijesu najavljena, objavljuje se na internet stranici Policije, najkasnije 24 časa prije početka snimanja.

**9. Upotreba sredstava prinude**

**Vrste sredstava prinude i uslovi za upotrebu**

**Član 87**

Sredstva prinude, u smislu ovog zakona, su:

1) fizička snaga;

2) ručni sprej sa nadražujućim dejstvom;

3) službena palica;

4) sredstva za vezivanje;

5) specijalna vozila;

6) službeni psi;

7) službeni konji;

8) posebna motorna vozila;

9) sredstva za zaprječavanje;

10) uređaji za izbacivanje mlazeva vode;

11) hemijska sredstva;

12) sredstva posebne namjene; i

13) vatreno oružje.

Sredstva iz stava 1 ovog člana upotrijebiće se kad je to neophodno radi zaštite bezbjednosti ljudi, odbijanja napada i sprečavanja bjekstva, ako se davanjem upozorenja ili izdavanjem naređenja ne može izvršiti službeni zadatak.

 Policijski službenik će upotrijebiti sredstva prinude samo ako se na drugi način ne može izvršiti zadatak, srazmjerno opasnosti koja prijeti zakonom zaštićenom dobru i vrijednosti, odnosno težini djela koje se sprečava ili suzbija.

Policijski službenik će uvijek upotrijebiti najblaže sredstvo prinude kojim se postiže cilj, srazmjerno razlogu upotrebe i na način kojim se službeni zadatak izvršava bez nepotrebnih štetnih posljedica.

Policijski službenik će prije upotrebe sredstva prinude na to upozoriti lice prema kome sredstvo namjerava da upotrijebi.

Izuzetno od stava 5 ovog člana, sredstva prinude se mogu upotrijebiti i bez prethodnog upozorenja, kad to može ugroziti postizanje cilja u vršenju policijskih poslova.

Policijski službenik je prilikom upotrebe sredstava prinude dužan da štiti živote ljudi, prouzrokuje što manje povreda i materijalne štete, kao i da obezbijedi da se pomoć povrijeđenom ili ugroženom licu što prije pruži i da njegova porodica ili drugi srodnici o tome što prije budu obaviješteni.

**Upotreba sredstava prinude prema grupi lica**

**Član 88**

Policijski službenik je ovlašćen da grupi od tri ili više lica izda naređenje da se raziđe, ako se protivpravno okupila, protivpravno se ponaša, može da izazove, izazvala je ili je do nasilja već došlo.

Ako se grupa lica u slučaju iz stava 1 ovog člana ne raziđe, policijski službenik može da upotrijebi sredstva prinude iz člana 87 stav 1 tačka 1 do 11 ovog zakona.

U slučaju javnog okupljanja, u smislu zakona kojim se uređuju javna okupljanja građana i javne i sportske priredbe, sredstva prinude će se primijeniti prema licima koja su se protivpravno okupila, protivpravno se ponašaju i mogu da izazovu nasilje ili je do nasilja već došlo, samo po naređenju neposrednog rukovodioca.

**Izvještavanje, kontrola i odgovornost u vezi sa upotrebom sredstva prinude**

**Član 89**

O upotrebi sredstva prinude, policijski službenik koji je upotrijebio sredstvo prinude, odnosno učestvovao u primjeni sredstava prinude, samostalno podnosi pisani izvještaj neposrednom rukovodiocu, bez odlaganja, a najkasnije u roku od 24 časa od upotrebe sredstva prinude.

Neposredni rukovodilac, bez odlaganja, dostavlja pisani izvještaj iz stava 1 ovog člana, po liniji rada, direktoru Policije ili licu koje on ovlasti.

U izvještaju iz stava 1 ovog člana navode se mjesto, datum i čas upotrebe sredstva prinude, vrsta sredstva prinude, ime, prezime i jedinstveni matični broj lica protiv koga je upotrijebljeno i razlog upotrebe sredstva prinude, drugi podaci ako se radi o upotrebi sredstva prinude prema grupi lica, okolnosti pod kojima je sredstvo prinude upotrijebljeno, eventualne posljedice upotrebe, zakonski osnov i način upotrebe, ime i prezime policijskog službenika koji je upotrijebio, odnosno naredio upotrebu sredstva prinude i druge činjenice i okolnosti koje su neophodne za ocjenu opravdanosti, pravilnosti i zakonitosti upotrebe sredstva prinude.

Zakonitost upotrebe sredstva prinude ocjenjuje direktor Policije ili lice koje on ovlasti, najkasnije u roku od tri dana od dobijanja izvještaja sa spisima predmeta.

Ako direktor Policije ili lice koje on ovlasti ocijeni da je sredstvo prinude nezakonito upotrijebljeno dužan je da, najkasnije u roku od pet dana od dana saznanja za upotrebu sredstva prinude, preduzme mjere za utvrđivanje odgovornosti policijskog službenika koji je upotrijebio, odnosno naredio upotrebu sredstva prinude.

Izuzetno od stava 4 ovog člana, direktor Policije ili lice koje on ovlasti obrazuje komisiju koja ocjenjuje okolnosti pod kojima je sredstvo prinude upotrijebljeno, ako je:

1) policijski službenik upotrijebio vatreno oružje;

2) usljed upotrebe sredstva prinude nastupila teška tjelesna povreda ili smrt lica; ili

3) sredstvo prinude upotrijebljeno protiv grupe lica.

Komisiju iz stava 6 ovog člana čine najmanje dva policijska službenika i jedan predstavnik Ministarstva.

Komisija iz stava 6 ovog člana utvrđuje okolnosti pod kojima je upotrijebljeno sredstvo prinude, prikupljanjem podataka, u skladu sa zakonom, o čemu sačinjava zapisnik.

O zakonitosti upotrebe sredstva prinude, komisija iz stava 6 ovog člana sačinjava mišljenje o okolnostima opravdanosti upotrebe sredstava prinude, koje dostavlja direktoru Policije, u roku od sedam dana od dana obrazovanja.

Ako mišljenje iz stava 9 ovog člana sadrži ocjenu da je sredstvo prinude nezakonito upotrijebljeno, direktor Policije ili lice koje on ovlasti postupa u skladu sa stavom 5 ovog člana.

Za nezakonitu upotrebu sredstva prinude odgovoran je policijski službenik koji je upotrijebio, odnosno naredio nezakonitu upotrebu sredstva prinude.

U slučaju nezakonite upotrebe sredstva prinude odgovoran je i policijski službenik koji nije pokušao da spriječi nezakonitu upotrebu sredstava prinude, a bio je u prilici da to učini.

**Pravna pomoć u vezi sa upotrebom sredstava prinude**

**Član 90**

Kad se, u skladu sa članom 89 ovog zakona, ocijeni da je sredstvo prinude upotrijebljeno u skladu sa zakonom, policijski službenik nije odgovaran za upotrebu sredstva prinude.

Kad se protiv policijskog službenika vodi sudski postupak zbog upotrebe sredstava prinude iz stava 1 ovog člana ili preduzimanja drugih radnji u vršenju policijskih poslova, Policija će mu obezbijediti pravnu pomoć u tom postupku.

**Fizička snaga**

**Član 91**

Upotrebom fizičke snage, u smislu ovog zakona, smatraju se udarci, bacanja, poluge ili upotreba drugih zahvata borilačkih vještina ili njima sličnih postupaka na tijelu drugog lica, kojima je cilj odbijanje napada ili savladavanje otpora lica, uz nanošenje najmanje štetnih posljedica.

Napadom se smatra svaka radnja preduzeta da se napadnuti povrijedi ili liši života, da se nasilno uđe u objekat ili prostor u koji ulaz nije dozvoljen u skladu sa zakonom ili da se policijski službenik omete ili spriječi u vršenju policijskih poslova.

Otporom se smatra svako suprotstavljanje zakonitim službenim mjerama i radnjama koje se može vršiti oglušavanjem o naredbu izdatu od strane policijskog službenika, zauzimanjem klečećeg, sjedećeg, ležećeg ili sličnog položaja (u daljem tekstu: pasivni otpor) ili zaklanjanjem ili držanjem za lice ili predmet, otimanjem, stavljanjem u izgled da će se lice napasti ili preduzimanjem slične radnje (u daljem tekstu: aktivni otpor).

Fizička snaga upotrebljava se u skladu sa pravilima vještine samoodbrane, a sa upotrebom se prestaje čim prestane napad ili otpor lica prema kome je upotrijebljena.

**Ručni sprej sa nadražujućim dejstvom**

**Član 92**

Ručni sprej sa nadražujućim dejstvom može se upotrijebiti ako su ispunjeni uslovi za upotrebu fizičke snage, osim u slučajevima savladavanja pasivnog otpora.

Ručni sprej sa nadražujućim dejstvom može se upotrijebiti radi odbijanja napada ili savladavanja aktivnog otpora lica.

Upotrebom ručnog spreja sa nadražujućim dejstvom, u smislu ovog zakona, smatra se upotreba sprej doza punjenih hemijskom materijom blažeg dejstva od suzavca, koji služi za privremeno onesposobljavanje i nakon upotrebe ne ostavlja trajne posledice po zdravlje ljudi.

**Službena palica**

**Član 93**

Službena palica može se upotrijebiti ako su blaži načini upotrebe fizičke snage i ručnog spreja sa nadražujućim dejstvom bezuspješni ili ne garantuju uspjeh u izvršenju službenog zadatka.

Udarci službenom palicom ne nanose se u predjelu glave, vrata i genitalija, osim kao krajnja mjera.

Prema licima mlađim od 14 godina, očigledno bolesnim i iznemoglim licima, licima sa invaliditetom i ženama čija je trudnoća vidljiva, službena palica može se upotrijebiti samo ako neko od tih lica vatrenim oružjem, oruđem ili drugim opasnim predmetom ili sredstvom ugrožava svoj život, život policijskog službenika ili život drugog lica.

Vrste, izgled i bliže karakteristike službenih palica propisuje Ministarstvo.

**Sredstva za vezivanje**

**Član 94**

Sredstva za vezivanje mogu se upotrijebiti radi:

1) sprečavanja otpora lica ili odbijanja napada usmjerenog na policijskog službenika;

2) sprečavanja bjekstva lica;

3) onemogućavanja samopovređivanja ili povređivanja drugog lica.

Upotrebom sredstava za vezivanje smatra se vezivanje ruku, po pravilu, iza leđa.

Sredstvima za vezivanje smatraju se službene lisice, plastične zatege i druga za to pogodna sredstva.

 Prilikom upotrebe sredstava za vezivanje primjenjuju se ograničenja iz člana 93 stav 3 ovog zakona.

 Upotreba sredstava za vezivanje prema licu koje je već zakonito lišeno slobode po bilo kom osnovu, ne smatra se upotrebom sredstava prinude u smislu ovog zakona.

**Specijalna vozila**

**Član 95**

Specijalna vozila mogu se upotrijebiti radi sprječavanja vršenja krivičnih djela, uspostavljanja narušenog javnog reda i mira, zaprječavanja prolaska lica i radi upotrebe hemijskih sredstava i vatrenog oružja ugrađenog na ta vozila.

Upotrebom specijalnih vozila smatra se izbacivanje vode pod pritiskom sa ili bez hemijskih sredstava, izbacivanje boje za označavanje, upotreba ugrađenog vatrenog oružja, uklanjanje prepreka i zaprječavanje prolaska lica specijalnim vozilima.

Specijalnim vozilima smatraju se vozila za izbacivanje vode pod pritiskom, oklopna vozila sa ili bez ugrađene zaprečne ograde, helikopteri, vozila za uklanjanje prepreka i druga vozila posebne namjene.

Ugrađena hemijska sredstva i vatreno oružje iz stava 1 ovog člana mogu se upotrijebiti samo pod uslovima za upotrebu tih sredstava, odnosno oružja, utvrđenim ovim zakonom.

**Službeni psi**

**Član 96**

Službeni pas je posebno dresirani pas koji može da se upotrijebi kao sredstvo prinude u slučaju kad:

1) su ispunjeni uslovi za upotrebu fizičke snage, ručnog spreja sa nadražujućim dejstvom ili službene palice;

2) se uspostavlja narušeni javni red i mir;

3) su ispunjeni uslovi za upotrebu vatrenog oružja.

Upotrebom službenog psa smatra se puštanje službenog psa prema licu i zaprječavanje prolaska lica službenim psom.

U slučaju iz stava 1 tačka 1 i 2 ovog člana, službeni pas može se upotrijebiti samo sa zaštitnom korpom, a u slučaju iz stava 1 tačka 3 ovog člana i bez zaštitne korpe.

**Službeni konji**

**Član 97**

Službeni konji mogu se upotrijebiti kao sredstvo prinude radi uspostavljanja narušenog javnog reda i mira i radi zaprječavanja prolaska lica.

Upotrebom službenih konja smatra se kretanje policijskog službenika konjima prema licima radi njihovog razdvajanja ili potiskivanja, odnosno zaprječavanje prolaska lica službenim konjima.

 **Posebna motorna vozila**

**Član 98**

 Prilikom obezbjeđivanja ličnosti iz člana 13 stav 1 tačka 8 ovog zakona, mogu se koristiti posebna motorna vozila kao sredstva prinude, ako upotrebom drugih sredstava prinude nije moguće zaštititi život tih ličnosti.

 Posebnim motornim vozilom u smislu stava 1 ovog člana smatraju se vozila u pratnji štićene ličnosti.

**Sredstva za zaprječavanje**

**Član 99**

Sredstvima za zaprječavanje smatraju se sredstva za prinudno zaustavljanje vozila i sredstva za zaprječavanje prolaska lica.

Sredstva za zaprječavanje prilikom upotrebe štite policijski službenici.

**Sredstva za prinudno zaustavljanje vozila**

**Član 100**

Sredstva za prinudno zaustavljanje vozila iz člana 99 stav 1 ovog zakona, mogu se upotrijebiti radi sprečavanja:

1) bjekstva lica koje je zatečeno u vršenju krivičnog djela ili prekršaja;

2) bjekstva lica koje je lišeno slobode ili za koje je izdat nalog za lišavanje slobode;

3) nezakonitog prelaska državne granice vozilom;

4) nedozvoljenog pristupa vozilu do objekta ili područja gdje se nalaze ličnosti koje obezbjeđuje Policija; ili

5) dalje vožnje lica koje je prije toga bilo zaustavljano i nije postupilo po naređenju policijskog službenika.

Sredstvima za prinudno zaustavljanje vozila smatraju se uređaji, bodljikave trake i druga sredstva kojima se vozilo u pokretu može prinudno zaustaviti.

Ispred postavljenih sredstava za prinudno zaustavljanje vozila, na odgovarajućoj udaljenosti, u skladu sa propisima o bezbjednosti saobraćaja na putevima, postavljaju se saobraćajni znakovi zabrane preticanja i obaveznog zaustavljanja, ako je to u konkretnoj situaciji moguće.

**Sredstva za zaprječavanje prolaska lica**

**Član 101**

Sredstva za zaprječavanje prolaska lica iz člana 99 stav 1 ovog zakona, mogu se upotrijebiti za presijecanje i podjelu prostora prilikom održavanja javnog reda i mira i obezbjeđivanja javnih okupljanja, za blokadu određenog prostora ili objekta, odnosno za ograničenje, zabranu ili usmjeravanje kretanja lica na javnim mjestima, određenim područjima ili pravcima.

Sredstvima za zaprječavanje prolaska lica smatraju se zaprečne ograde, specijalna vozila, službeni psi, službeni konji i druga namjenska sredstva kojima se prolazak lica može zapriječiti.

**Uređaji za izbacivanje mlazeva vode**

**Član 102**

Uređaji za izbacivanje mlazeva vode i izbacivanje boje za označavanje mogu se upotrijebiti prema grupi lica koja se ponaša tako da može izazvati nasilje, samo pod uslovima i na način iz člana 87 ovog zakona.

**Hemijska sredstva**

**Član 103**

Hemijska sredstva mogu se upotrijebiti radi odbijanja napada i savladavanja otpora koji se ne mogu obezbjediti upotrebom fizičke snage, ručnog spreja sa nadražujućim dejstvom i službene palice, radi uspostavljanja narušenog javnog reda i mira, radi oslobađanja zatvorenog prostora od lica, za rješavanje talačkih situacija i u slučajevima kad su ispunjeni uslovi za upotrebu posebnih vrsta oružja i eksplozivnih sredstava ili za upotrebu vatrenog oružja utvrđeni ovim zakonom.

 Hemijskim sredstvima, u smislu ovog zakona, smatraju se sredstva za raspršivanje hemijskih materija, i to puške i pištolji za ispaljivanje hemijskih materija, hemijske ručne bombe, hemijska tromblonska mina i hemijski raspršivači.

 Hemijske materije su materije sintetičkog, biološkog ili prirodnog porijekla koje svojim djelovanjem kod lica izazivaju privremenu onesposobljenost i čija je upotreba dozvoljena.

 U zatvorenim prostorijama hemijska sredstva mogu se upotrebljavati samo radi savladavanja otpora lica koje se sakrilo, zabarikadiralo, prijeti ili pruža otpor upotrebom vatrenog oružja, opasnim oruđem ili drugim opasnim predmetom.

Prilikom upotrebe hemijskih sredstava u blizini ustanova u kojima borave djeca i stariji, bolnica, osnovnih škola, prometnih saobraćajnica i lako zapaljivih materijala, preduzimaju se i posebne mjere za zaštitu i pružanje pomoći licima (prisustvo službe hitne medicinske pomoći, vatrogasne službe i dr.).

Hemijska sredstva ne mogu se upotrebljavati prema licima koja se nalaze u blizini eksplozivnih materija, odnosno zapaljivih tečnosti i gasova, kao i na velikoj visini i na sličnim mjestima gdje bi mogao biti ugrožen život ljudi.

**Sredstva posebne namjene**

**Član 104**

 Sredstva posebne namjene mogu se upotrijebiti radi odbijanja napada i savladavanja otpora koji se ne mogu obezbijediti upotrebom drugih sredstava prinude, radi uspostavljanja narušenog javnog reda i mira, radi primoravanja lica da napusti zatvoreni prostor i u slučajevima kad su ispunjeni uslovi za upotrebu vatrenog oružja propisani ovim zakonom.

Sredstva iz stava 1 ovog člana ne mogu se upotrijebiti radi savladavanja pasivnog otpora.

Sredstva posebne namjene, u smislu ovog zakona, su:

1) akustičko-optička sredstva za privremeno onesposobljavanje, i to bombe sa zvučnim, svjetlosnim, dimnim ili kombinacijom navedenih efekata, kao i šok municija, fleš bombe i šok bombe;

2) kinetička sredstva za privremeno onesposobljavanje, različite vrste municije za privremeno onesposobljavanje bez trajnih štetnih posljedica, i to meci za privremeno onesposobljavanje, meci i sačma izrađeni od smješe prirodnog i vještačkog kaučuka, drveta ili plastike ili kinetički neprobojni projektili;

3) električni paralizator;

 4) posebna sredstva, odnosno uređaji za onesposobljavanje bespilotnih letjelica; i

 5) eksplozivna sredstva.

 **Vatreno oružje**

**Član 105**

Prilikom vršenja službenog zadatka policijski službenik može upotrijebiti vatreno oružje samo ako upotrebom drugih sredstava prinude ne može postići cilj u izvršenju zadatka i kad je nužno da se:

 1) zaštiti život ljudi;

2) spriječi bjekstvo lica zatečenog u izvršenju krivičnog djela za koje se goni po službenoj dužnosti i za koje je propisana kazna zatvora u trajanju od najmanje deset godina ili teža kazna;

3) spriječi bjekstvo lica zakonito lišenog slobode ili lica za koje je izdata naredba za lišavanje slobode zbog izvršenja krivičnog djela za koje se goni po službenoj dužnosti i za koje je propisana kazna zatvora u trajanju od najmanje deset godina ili teža kazna;

4) od sebe odbije neposredni napad kojim se ugrožava njegov život; ili

5) odbije napad na objekat ili ličnost koje obezbeđuje, a u slučaju opasnosti po život.

**Upotreba vatrenog oružja radi zaštite života ljudi**

**Član 106**

Upotrebom vatrenog oružja, u smislu člana 105 stav 1 tačka 1 ovog zakona, smatra se ispaljivanje projektila iz vatrenog oružja u cilju zaštite života jednog ili više lica kada postoji neposredna opasnost po život tih lica.

**Upotreba vatrenog oružja radi sprečavanja bjekstva lica zatečenog u izvršenju krivičnog djela**

**Član 107**

Upotrebom vatrenog oružja, u smislu člana 105 stav 1 tačka 2 ovog zakona, smatra se ispaljivanje projektila iz vatrenog oružja u vrijeme ili neposredno nakon izvršenja krivičnog djela, radi sprečavanja bjekstva lica zatečenog na mjestu gdje je preduzelo radnje izvršenja krivičnog djela ili gdje su nastupile posljedice krivičnog djela ili u neposrednoj blizini tog mjesta, odnosno sprečavanja bjekstva lica kod kojeg se nalaze predmeti kojima je izvršeno krivično djelo ili predmeti nastali izvršenjem krivičnog djela.

**Upotreba vatrenog oružja radi sprečavanja bjekstva lica zakonito lišenog slobode ili lica za koje je izdata naredba**

**Član 108**

Upotrebom vatrenog oružja, u smislu člana 105 stav 1 tačka 3 ovog zakona, smatra se ispaljivanje projektila iz vatrenog oružja radi sprečavanja bjekstva lica za koje je u naredbi za lišavanje slobode, odnosno naredbi za dovođenje izričito navedeno da će policijski službenik upotrijebiti vatreno oružje radi sprečavanja bjekstva tog lica.

 Prije postupanja po naredbi za lišavanje slobode, odnosno naredbi za dovođenje lica iz stava 1 ovog člana, policijski službenik upozoriće to lice da će upotrijebiti vatreno oružje ako pokuša bjekstvo.

**Upotreba vatrenog oružja radi odbijanja neposrednog napada na policijskog službenika**

**Član 109**

Upotrebom vatrenog oružja, u smislu člana 105 stav 1 tačka 4 ovog zakona, smatra se ispaljivanje projektila iz vatrenog oružja radi odbijanja napada vatrenim ili drugim oružjem, opasnim oruđem ili predmetom kojim se može ugroziti život, napad od strane dva ili više lica ili napad na mjestu i u vrijeme kad se ne može očekivati pomoć.

Napadom oružjem na policijskog službenika, u smislu stava 1 ovog člana, smatra se i samo potezanje vatrenog ili drugog oružja, opasnog oruđa, predmeta ili sredstva kojim se može ugroziti život, kao i pokušaj da se ono potegne.

Potezanjem smatra se pokret vatrenim oružjem ili drugim oružjem, opasnim oruđem ili predmetom kojim se može ugroziti život, radi njegovog donošenja ili stavljanja u položaj za upotrebu, kao i držanje oružja uz tijelo kad lice ne postupi po naređenju policijskog službenika da ga odloži, a pokušajem potezanja smatra se pokret učinjen prema vatrenom ili drugom oružju, opasnom oruđu, predmetu ili sredstvu kojim se može ugroziti život.

**Upotreba vatrenog oružja radi odbijanja napada na objekat ili ličnost koji obezbjeđuje policijski službenik**

**Član 110**

Upotrebom vatrenog oružja, u smislu člana 105 stav 1 tačka 5 ovog zakona, smatra se ispaljivanje projektila iz vatrenog oružja radi odbijanja neposrednog napada i za vrijeme trajanja neposrednog napada na objekat ili ličnost koje obezbjeđuje policijski službenik.

Neposrednim napadom na objekat koji obezbjeđuje policijski službenik smatra se svaka radnja usmjerena na oštećenje tog objekta ili njegovih djelova ili na onemogućavanje funkcionisanja objekta oštećenjem ili uništenjem uređaja na objektu ili na drugi način, upotrebom vatrenog oružja ili eksplozivnih naprava.

Neposrednim napadom na ličnost koju obezbjeđuje policijski službenik smatra se svaki napad vatrenim oružjem, opasnim oruđem, drugim predmetom ili sredstva kojim se može ugroziti život te ličnosti ili napad od strane dva ili više lica.

**Upozorenje prije upotrebe vatrenog oružja**

**Član 111**

Prije nego što policijski službenik upotrijebi vatreno oružje dužan je da, kad okolnosti to dopuštaju, lice prema kome će upotrijebiti vatreno oružje, upozori povikom: "Stoj, policija, pucaću!" ili upozoravajućim pucnjem.

Izuzetno od stava 1 ovog člana, policijski službenik neće uputiti upozorenje ili upozoravajući pucanj, ako je ugrožen njegov život ili život drugih lica ili bi se dovelo u pitanje izvršenje službenog zadatka.

Upozoravajući pucanj ispaljen u smislu stava 1 ovog člana, ne smatra se upotrebom vatrenog oružja kao sredstvo prinude.

**Posebno ograničenje upotrebe vatrenog oružja**

**Član 112**

Upotreba vatrenog oružja nije dozvoljena kad dovodi u opasnost život drugih lica, osim ako je takva upotreba jedino sredstvo za izvršenje zadataka iz člana 105 ovog zakona.

Upotreba vatrenog oružja nije dozvoljena protiv maloljetnika, osim u slučaju kad je to jedini način za odbranu od neposrednog napada ili opasnosti.

**Upotreba vatrenog oružja kad je vozilo u pokretu**

**Član 113**

 Policijski službenik ne smije upotrebljavati vatreno oružje prema vozilu u pokretu, osim ako se to vozilo koristi sa ciljem ugrožavanja života ili bezbjednosti policijskog službenika ili drugog lica ili ako se iz tog vozila upotrebljava vatreno oružje sa ciljem ugrožavanja života ili bezbjednosti policijskog službenika ili drugog lica ili da se spriječi bjekstvo lica zatečenog u izvršenju krivičnog djela u skladu sa članom 107 ovog zakona.

**Upotreba vatrenog oružja u gonjenju plovnog objekta**

**Član 114**

Kad je neophodno da zaustavi plovilo koje goni na moru i unutrašnjim vodama policijski službenik može prema tom plovilu da upotrijebi vatreno oružje da bi ga onemogućio u bjekstvu, zaustavio i sproveo nadležnom organu, samo ako to nije postigao upotrebom drugih trenutno raspoloživih sredstava.

U slučaju upotrebe vatrenog oružja iz stava 1 ovog člana, moraju se štiti životi lica na plovnom objektu i u liniji vatre. Vatreno oružje neće se upotrijebiti ako to ugrožava nečiji život ili ako to nije neophodno da se zaštiti nečiji život.

Drugim sredstvima iz stava 1 ovog člana smatraju se zvučna i svjetlosna signalizacija, verbalno upozorenje i hici ispaljeni iznad plovnog objekta, ako to ne predstavlja opasnost za druge.

Upozoravajući pucanj ispaljen u smislu stava 3 ovog člana, ne smatra se upotrebom vatrenog oružja kao sredstvo prinude, u smislu člana 105 ovog zakona.

**Upotreba vatrenog oružja prema životinjama**

**Član 115**

Vatreno oružje može se upotrijebiti prema životinjama samo kad od njih prijeti neposredna opasnost od napada na život i tijelo lica ili opasnost od ugrožavanja života ili zdravlja ljudi (zarazne bolesti i sl).

Upotreba vatrenog oružja u slučaju iz stava 1 ovog člana, ne smatra se upotrebom sredstava prinude u smislu ovog zakona.

 **10. Sprovođenje posebnih policijskih radnji**

**Posebne policijske radnje**

**Član 116**

Policijski službenici mogu, u vršenju policijskog posla, izuzetno od člana 157 Zakonika o krivičnom postupku, za operativne potrebe, sprovoditi određene policijske radnje, ako je očigledno da se drugim radnjama neće postići cilj policijskog posla.

 Policijske radnje, u smislu stava 1 ovog člana, su:

1) osmatranje;

2) praćenje;

3) klopka;

4) rad sa operativnim vezama.

 Podaci prikupljeni primjenom radnji iz stava 2 ovog člana mogu se koristiti radi zaštite bezbjednosti građana i imovine, sprečavanja vršenja i otkrivanja krivičnih djela i prekršaja, traganja za licima koja se potražuju, održavanja javnog reda i mira, obezbjeđivanja javnih okupljanja i drugih policijskih poslova.

Odluku o primjeni radnji iz stava 2 ovog člana, donosi starješina organa ili lice koje on ovlasti.

Policijske radnje iz stava 2 tačka 1 i 2 ovog člana, mogu trajati neprekidno do 24 časa ili sa prekidom do 48 časova.

**Postupanje sa podacima prikupljenim posebnim policijskih radnjama**

**Član 117**

Podaci prikupljeni primjenom posebnih policijskih radnji predstavljaju operativnu informaciju.

Pravo uvida u podatke prikupljene primjenom posebnih policijskih radnji ima lice na koje se ti podaci odnose, nakon arhiviranja operativne informacije.

Pravo uvida u podatke na način iz stava 2 ovog člana, može se ograničiti zbog:

- izbjegavanja ometanje istrage ili postupka;

- sprečavanja otkrivanja istrage ili gonjenja za krivična djela ili izvršavanja krivičnih sankcija;

- zaštite nacionalne bezbjednosti; i

- zaštite prava i sloboda drugih.

Podaci prikupljeni primjenom posebnih policijskih radnji čuvaju se pet godina od unosa podataka u evidenciju, a po isteku tog roka vrši se preispitivanje opravdanosti daljeg čuvanja podataka za vršenje policijskih poslova.

Podaci, čije dalje čuvanje nije opravdano, brišu se iz evidencija po isteku roka propisanog za čuvanje.

Podaci koji su prikupljeni suprotno zakonu ili su pogrešni, moraju se odmah brisati ili ispraviti.

 **11. Pripremne radnje za primjenu mjera tajnog nadzora**

**Vrste pripremnih radnji**

**Član 118**

 Pripremne radnje za primjenu mjera tajnog nadzora u skladu sa Zakonikom o krivičnom postupku, u smislu ovog zakona su:

1) izmjena identiteta;

2) oblikovanje odnosno formiranje izmijenjenog identiteta; i

3) izmjena vlasništva nad stvarima.

 Izmjena identiteta, u smislu stava 1 tačka 1 ovog člana, predstavlja izmjenu podataka o licu, izmjenu podataka o licu u evidencijama odnosno registrima i izradu izmijenjenih isprava.

 Oblikovanje odnosno formiranje izmijenjenog identiteta, u smislu stava 1 tačka 2 ovog člana, predstavlja savladavanje potrebnih vještina u određenim okolnostima i osposobljavanje lica za korišćenje izmijenjenog identiteta i stvari nad kojima je izmijenjeno vlasništvo.

 Izmjena vlasništva nad stvarima, u smislu stava 1 tačka 3 ovog člana, predstavlja izmjenu podataka o vlasništvu, odnosno drugim imovinskim pravima nad stvarima u državnoj svojini nad kojima Policija ima svojinska ovlašćenja i izradu izmijenjenih isprava i oznaka.

**Ograničenje pripremnih radnji**

**Član 119**

 Pripremne radnje iz člana 118 ovog zakona ne mogu se preduzimati u okviru izviđaja, istražnih i dokaznih radnji u vezi konkretnog krivičnog djela odnosno lica.

**Pravila o sprovođenju pripremnih radnji**

**Član 120**

 Isprave nastale izmjenom identiteta i vlasništva iz člana 118 stav 2 i 4 ovog zakona mogu se koristiti u pravnom prometu.

 Odluku o sprovođenju pripremnih radnji iz člana 118 ovog zakona donosi direktor Policije.

 Isprave i oznake iz člana 118 stav 2 i 4 ovog zakona čuvaju se u prostorijama Policije, a izmijenjene podatke čuva organ koji vodi evidencije, odnosno registre o tim podacima.

 Rok za korišćenje isprava i oznaka iz člana 118 stav 1 tačka 1 i 2 ovog zakona je jedna godina od dana izrade.

 Izuzetno od stava 4 ovog člana, rok za korišćenje isprava, odnosno oznaka može se produžiti najviše tri puta po jednu godinu, odlukom direktora Policije, na obrazloženi predlog pomoćnika direktora Policije nadležnog za poslove kriminalističke policije.

 Po isteku roka iz stava 4 i 5 ovog člana isprave, odnosno oznake uništava Policija, a izmijenjeni podaci brišu se.

 Nadzor nad pripremnim radnjama iz člana 118 ovog zakona vrši vrhovni državni tužilac ili državni tužilac koga on ovlasti, jednom godišnje, u prostorijama Policije.

 Nadzor iz stava 7 ovog člana sprovodi se na način da se ne otkrije pravi identitet lica.

 Direktor Policije može, radi zaštite trećih lica, odrediti da se lice koje na osnovu člana 118 ovog zakona koristi izmijenjeni identitet, u postupcima pred državnim organima predstavi pravim identitetom.

 Na zahtjev nadležnog organa druge države, pripremne radnje iz člana 118 ovog zakona mogu se sprovoditi i za policijskog službenika te države, u skladu sa ovim zakonom.

 Način izrade, čuvanja i uništavanja podataka, isprava i oznaka iz člana 118 stav 2 i 4 ovog zakona, utvrđuje se propisom Ministarstva, koji se označava odgovarajućim stepenom tajnosti, u skladu sa zakonom kojim se uređuje tajnost podataka.

 **12. Preduzimanje mjera za otklanjanje neposredne opasnosti**

**Preduzimanje mjera za otklanjanje neposredne opasnosti**

**Član 121**

Policijski službenici preduzimaju hitne mjere koje su neophodne za otklanjanje neposredne opasnosti za ljude i imovinu, kad te mjere ne mogu pravovremeno da preduzmu drugi nadležni organi, o čemu odmah obavještavaju te organe.

Policijski službenici pružaju pomoć organima državne uprave, organima lokalne samouprave i lokalne uprave, pravnim i fizičkim licima u slučaju opšte opasnosti izazvane prirodnim nepogodama, epidemijama ili drugim oblicima ugrožavanja.

Policijski službenici preduzimaju hitne mjere koje su neophodne radi otklanjanja neposredne opasnosti po život, zdravlje i imovinu ljudi u slučaju najave ili dojave o podmetnutoj improvizovanoj eksplozivnoj napravi, kao i pronalaženju i uočavanju sumnjih predmeta.

U poslovima iz stava 1 i 2 ovog člana policijski službenici učestvuju i u vršenju spasilačke funkcije i pružanju prve pomoći ljudima i, s tim u vezi, koriste propisanu opremu.

**Akt o vršenju određenih policijskih poslova**

**Član 122**

Bliži način vršenja određenih policijskih poslova i primjenu ovlašćenja u vršenju tih poslova, propisuje Ministarstvo.

 **IV. RADNI ODNOSI**

**1. Zasnivanje radnog odnosa policijskih službenika**

**Uslovi za zasnivanje radnog odnosa**

**Član 123**

Pored opštih uslova za zasnivanje radnog odnosa državnih službenika i namještenika, lice koje zasniva radni odnos u zvanju policijskog službenika mora ispunjavati i sljedeće uslove:

1) da ima odgovarajući nivo kvalifikacije obrazovanja u skladu sa ovim zakonom;

2) da ima posebnu psihofizičku sposobnost za vršenje policijskih poslova; i

3) da ne postoje bezbjednosne smetnje za vršenje policijskih poslova.

Pored uslova iz stava 1 ovog člana, lice koje zasniva radni odnos u zvanju policijskog službenika mora ispunjavati i posebne uslove za zasnivanje radnog odnosa, propisane ovim zakonom i aktom o unutrašnjoj organizaciji i sistematizaciji.

Lice koje zasniva radni odnos u zvanju policajac ne može biti starije od 30 godina na dan zasnivanja radnog odnosa u zvanju policajac.

Prilikom prijema u radni odnos u zvanju policijskog službenika, vodiće se računa o srazmjernoj zastupljenosti pripadnika manjinskih naroda i drugih manjinskih nacionalnih zajednica koji ispunjavaju uslove iz stava 1 ovog člana, kao i o rodno balansiranoj zastupljenosti.

Provjeru posebne psihofizičke sposobnost iz stava 1 tačka 2 ovog člana, vrši komisija koju obrazuje direktor Policije, uz saglasnost organa državne uprave nadležnog za poslove zdravlja (u daljem tekstu: zdravstvena komisija), čiji se sastav i način rada utvrđuje propisom iz člana 156 stav 6 ovog zakona.

Postojanje bezbjednosnih smetnji utvrđuje se i za lica iz člana 129 ovog zakona, lica koja se primaju na pripravnički staž, drugi vid obrazovanja i stručnog osposobljavanja za rad u Policiji ili bilo koji drugi oblik angažmana u Policiji.

O postojanju bezbjednosnih smetnji za rad u policiji odlučuje direktor Policije.

O postojanju bezbjednosnih smetnji za rad u policijskom zvanju u Ministarstvu, kao i za lica iz člana 129 ovog zakona, kao i o formiranju komisije za utvrđivanje njihove psihofizičke sposobnosti iz stava 1 tačka 2 ovog člana, odlučuje ministar.

Postojanje bezbjednosnih smetnji za vršenje policijskih poslova utvrđuje se u skladu sa ovim zakonom i zakonom kojim se uređuje nacionalna bezbjednost, uz saglasnost lica za koje se utvrđuje postojanje bezbjednosne smetnje.

Ako se bezbjednosnom provjerom utvrdi da postoji bezbjednosna smetnja, lice neće biti primljeno.

O postojanju bezbjednosne smetnje Ministarstvo, odnosno Policija, dužno je da obavijesti kandidata.

O činjenicama na osnovu kojih je utvrđeno postojanje bezbjednosne smetnje Ministarstvo, odnosno Policija, nije dužno da obavještava kandidata.

**Zabrana zasnivanja radnog odnosa u Policiji**

**Član 124**

 Radni odnos u policijskom zvanju ne može zasnovati lice kome je prestao radni odnos u državnom organu, organu državne uprave, organu lokalne samouprave, organu lokalne uprave i službama obrazovanim u skladu sa zakonom kojim se uređuje lokalna samouprava, odnosno drugom pravnom licu sa javnim ovlašćenjima, zbog teže povrede službene dužnosti, u periodu od tri godine od prestanka radnog odnosa.

**Provjera bezbjednosnih smetnji**

**Član 125**

 Smatra se da postoje bezbjednosne smetnje za prijem na rad u policijskom zvanju, za lica iz člana 129 ovog zakona, pripravnički staž ili drugi vid obrazovanja i stručnog osposobljavanja za rad u Policiji ili bilo koji drugi oblik angažmana u Policiji, ako:

1) je lice pravosnažnom presudom osuđeno za krivično djelo iz koristoljublja, nečasnih pobuda ili sa elementima nasilja, krivično djelo ili prekršaj učinjen pod uticajem alkohola, droge ili drugih psihoaktivnih materija;

2) je lice registrovano u evidenciji uživaoca opojnih droga;

3) lice ima ili održava veze sa licima koja neovlašćeno prikupljaju podatke, teroristima, saboterima, članovima organizovanih kriminalnih grupa ili licima za koja se osnovano sumnja da pripadaju takvim grupama;

4) je lice kažnjeno za prekršaj protiv javnog reda i mira sa elementima nasilja, nasilničkog ponašanja ili izazivanja težih sukoba u svojoj radnoj i životnoj sredini;

5) lice prikriva ili daje netačne podatke o sebi i članovima porodice; ili

6) postoje druge okolonosti koje lice čine nedostojnim za rad u policijskom zvanju.

Postojanje bezbjednosne smetnje iz stava 1 tačka 1, 2 i 4 ovog člana, utvrđuje se uvidom u zvanični registar, koji vodi nadležni organ.

Mišljenje o postojanju bezbjednosne smetnje iz stava 1 tačka 3 ovog člana daje Agencija za nacionalnu bezbjednost, u skladu sa zakonom kojim se uređuje nacionalna bezbjednost.

Mišljenje o postojanju bezbjednosne smetnje iz stava 1 tačka 5 i 6 ovog člana, daje Komisija za provjeru dostojnosti.

Mišljenje o postojanju bezbjednosne smetnje iz stava 3 i 4 ovog člana, Komisija za provjeru dostojnosti, odnosno Agencija, uz upitnik koji lice popunjava prilikom zasnivanja radnog odnosa, dostavlja direktoru Policije, odnosno ministru, ukoliko se radi o prijemu na rad u policijskom zvanju u Ministarstvu ili licima iz člana 129 ovog zakona, u roku od 30 dana.

Bliži sadržaj upitnika, kao i sastav i pravila rada Komisija za provjeru dostojnosti, propisuje Ministarstvo.

**Način popune radnih mjesta u Policiji**

**Član 126**

Radna mjesta u policijskom zvanju popunjavaju se putem:

* raspoređivanja;
* internog oglasa;
* javnog oglasa;
* javnog konkursa;
* na drugi način propisan ovim zakonom.

Način popune radnih mjesta iz stava 1 alineja 2, 3 i 4 ovog člana, vrši se u skladu sa zakonom kojim se uređuju prava i obaveze državnih službenika i namještenika, ako to ovim zakonom nije drugačije propisano.

 Izuzetno od stava 1 ovog člana, radni odnos se može zasnovati bez javnog oglasa, kad je to za pojedina radna mjesta utvrđeno aktom o unutrašnjoj organizaciji i sistematizaciji.

 Lica koja prvi put zasnivaju radni odnos u policijskom zvanju, dužna su da:

 - u roku od jedne godine od dana zasnivanja radnog odnosa završe osnovnu policijsku obuku iz člana 142 ovog zakona; i

 - u roku od šest mjeseci od dana zasnivanja radnog odnosa polože poseban ispit za rad u policijskom zvanju.

Lica iz člana 14 stav 2 ovog zakona, koja nemaju radnog iskustva na policijskim poslovima, dužna su da završe poseban program osnovne policijske obuke iz člana 142 ovog zakona.

 Bliže kriterijume za određivanje radnih mjesta koja se mogu popuniti bez javnog oglašavanja, kao i program i način polaganja ispita iz stava 4 alineja 2 ovog člana, propisuje Ministarstvo.

**Popunjavanje radnih mjesta rukovodilaca unutrašnjih organizacionih jedinica Policije**

**Član 127**

Radna mjesta rukovodilaca unutrašnjih organizacionih jedinica Policije iz kategorije ekspertsko - rukovodnog kadra, popunjavaju se na osnovu internog oglasa unutar Policije.

Rukovodioci unutrašnjih organizacionih jedinica Policije moraju imati policijska zvanja utvrđena ovim zakonom i aktom o unutrašnjoj organizaciji i sistematizaciji.

Popunjavanje radnih mjesta rukovodilaca unutrašnjih organizacionih jedinica Policije vrši se ako zbog izmjene unutrašnje organizacije donosi novi ili vrši izmjena postojećeg akta o unutrašnjoj organizaciji i sistematizaciji kojim su obuhvaćena ova radna mjesta, kao i zbog cjelishodnijeg vršenja policijskih poslova.

 Za vrijeme sprovođenja internog oglasa unutar Policije i u slučaju da po sprovedenom oglasu nije izabran nijedan kandidat, radno mjesto rukovodioca unutrašnje organizacione jedinice Policije se popunjava privremenim raspoređivanjem, najduže do šest mjeseci.

**Interni oglas unutar Policije**

**Član 128**

 Interni oglas unutar Policije objavljuje se na oglasnoj tabli i na internet stranici Policije, nakon donošenja odluke o pokretanju postupka o popuni radnog mjesta.

 Odluku o pokretanju postupka o popuni radnog mjesta donosi direktor Policije.

 Rok za podnošenje prijava na interni oglas unutar Policije ne može biti kraći od osam dana od dana objavljivanja oglasa.

 Pravo prijavljivanja na interni oglas unutar Policije ima policijski službenik koji ispunjava uslove propisane zakonom i aktom o unutrašnjoj organizaciji i sistematizaciji.

 Policija sačinjava listu kandidata koji ispunjavaju uslove oglasa na osnovu blagovremene, potpune i uredne dokumentacije.

 Kandidati koji ispunjavaju uslove oglasa podliježu provjeri znanja, sposobnosti, kompetencija i vještina.

 Provjeru iz stava 6 ovog člana vrši komisija koju formira Policija (u daljem tekstu: Komisija) pisanim testiranjem, usmenim intervjuom ili na drugi odgovarajući način, ocjenjivanjem znanja, sposobnosti i vještina, na osnovu propisanih kriterijuma.

Komisiju iz stava 7 ovog člana čine najmanje dva policijska službenika, u istom ili višem policijskom zvanju od onog za koji je raspisan oglas i jedan predstavnik Ministarstva.

 Na osnovu podataka iz priložene dokumentacije, sprovedene provjere sposobnosti i uvidom u evidencije koje vodi Policija, Komisija ocjenjuje kandidate sa liste kandidata koji ispunjavanju uslove oglasa primjenom sljedećih kriterijuma: rezultati provjere sposobnosti i prethodni rezultati rada.

 Na osnovu izvještaja o ocjenjivanju, koji donosi Komisija, Policija u roku od tri dana sačinjava rang listu za izbor kandidata i dostavlja je direktoru Policije.

 Lista za izbor kandidata sadrži tri najbolje ocjenjena kandidata, a može da sadrži i više kandidata ako su isto ocijenjeni.

 Poslije obavljenog razgovora sa svim kandidatima sa liste za izbor kandidata, vrši se izbor kandidata, a u obrazloženju odluke o izboru kandidata navode se razlozi za odluku.

 Odluku o izboru donosi direktor Policije, u roku od 15 dana od dana dostavljanja rang liste za izbor kandidata.

Po izvršnosti odluke o izboru, rješenje o raspoređivanju rukovodioca unutrašnje organizacione jedinice Policije donosi direktor Policije.

 Postupak sprovođenja internog oglasa iz člana 127 ovog zakona, sadržinu internog oglasa unutar Policije, način ispravke i povlačenja oglasa, kao i bliži način sprovođenja provjere iz stava 6 ovog člana, kao i kriterijume i način ocjenjivanja iz stava 7 ovog člana, propisuje Ministarstvo.

**Zasnivanje radnog odnosa lica koja su završila program obrazovanja za zvanje policajac**

**Član 129**

 Lice koje je završilo program obrazovanja za zvanje policajac, u smislu ovog zakona, zasniva radni odnos u zvanju policajac, bez javnog oglašavanja, nakon završenog pripravničkog staža, uz obavezu polaganja stručnog ispita za rad u državnim organima i ispita iz člana 126 stav 4 alineja 2 ovog zakona, u roku od godinu dana od završetka pripravničkog staža.

Lice iz stava 1 ovog člana prima se na pripravnički staž bez javnog oglašavanja.

 U slučaju da lice iz stava 1 ovog člana ne zadovolji na probnom radu, odnosno ne položi ispit za rad u državnim organima i ispit iz člana 126 stav 4 alineja 2 ovog zakona, prestaje mu radni odnos.

 Lice iz stava 1 ovog člana dužno je da ostane u radnom odnosu u policijskom zvanju najmanje pet godina.

 U slučaju da lice iz stava 1 ovog člana ne ostane u radnom odnosu u policijskom zvanju najmanje pet godina, dužno je da nadoknadi troškove obrazovanja, kao i druge troškove nastale tokom obrazovanja, u skladu sa ugovorom između Ministarstva i tog lica, kojim se uređuju međusobna prava i obaveze.

 Lice iz stava 1 ovog člana nije dužno da završi policijsku obuku iz člana 142 stav 1 ovog zakona.

**Polaganje zakletve**

**Član 130**

Policijski službenik nakon zasnivanja radnog odnosa polaže i potpisuje svečanu zakletvu.

Tekst zakletve glasi:

"Zaklinjem se da ću sve svoje snage posvetiti bezbjednosti građana, da ću predano štititi ljudska prava i slobode i da ću savjesno i odgovorno služiti građanima Crne Gore i dosljedno se pridržavati zakona u vršenju policijskih dužnosti".

**2. Policijska zvanja i kategorizacija radnih mjesta**

**Zvanja policijskih službenika**

**Član 131**

Zvanja policijskih službenika su:

1) glavni policijski inspektor, viši policijski inspektor I klase, viši policijski inspektor, samostalni policijski inspektor,

2) policijski inspektor I klase, policijski inspektor i mlađi policijski inspektor;

3) stariji policijski narednik I klase, stariji policijski narednik, policijski narednik;

4) stariji policajac I klase, stariji policajac i policajac;

5) glavni policijski savjetnik, viši policijski savjetnik I klase, viši policijski savjetnik, samostalni policijski savjetnik i policijski savjetnik.

 Policijska zvanja iz stava 1 tačka 5 ovog zakona su uslov samo za ona radna mjesta za koja su potrebna specifična i usko specijalizovana znanja i vještine, koja se ne mogu steći policijskim obrazovanjem, u smislu ovog zakona, a potrebna su za rad Policije, kao i za radna mjesta iz člana 183 ovog zakona.

Službenik iz stava 2 ovog člana, primjenjuje samo ona policijska ovlašćenja, koja su mu potrebna za vršenje poslova iz svoje nadležnosti.

**Uslovi za sticanje policijskih zvanja**

**Član 132**

 Uslovi za sticanje policijskih zvanja su:

 1) glavni policijski inspektor **-** VII1 nivo kvalifikacije obrazovanja, najmanje deset godina radnog iskustva na poslovima sa visokom stručnom spremom u policijskom zvanju i položen stručni ispit za rad u državnim organima;

2) glavni policijski savjetnik **-** VII1 nivo kvalifikacije obrazovanja, najmanje deset godina radnog iskustva na poslovima sa VI1 nivoom kvalifikacije obrazovanja i položen stručni ispit za rad u državnim organima;

 3) viši policijski inspektor I klase **-** VII1 nivo kvalifikacije obrazovanja, najmanje osam godina radnog iskustva na poslovima sa visokom stručnom spremom u policijskom zvanju i položen stručni ispit za rad u državnim organima;

 4) viši policijski savjetnik I klase **-** VII1 nivo kvalifikacije obrazovanja, najmanje osam godina radnog iskustva na poslovima sa VII1 nivoom kvalifikacije obrazovanja i položen stručni ispit za rad u državnim organima;

 5) viši policijski inspektor **-** VII1 nivo kvalifikacije obrazovanja, najmanje šest godina radnog iskustva na poslovima sa visokom stručnom spremom u policijskom zvanju i položen stručni ispit za rad u državnim organima;

 6) viši policijski savjetnik **-** VII1 nivo kvalifikacije obrazovanja, najmanje šest godina radnog iskustva na poslovima sa VII1 nivoom kvalifikacije obrazovanja i položen stručni ispit za rad u državnim organima;

 7) samostalni policijski inspektor **–** VII1 nivo kvalifikacije obrazovanja, najmanje četiri godine radnog iskustva na poslovima sa visokom stručnom spremom u policijskom zvanju i položen stručni ispit za rad u državnim organima;

 8) samostalni policijski savjetnik **–** VII1 nivo kvalifikacije obrazovanja, najmanje četiri godine radnog iskustva na poslovima sa VII1 nivoom kvalifikacije obrazovanja i položen stručni ispit za rad u državnim organima;

 9) policijski inspektor I klase **–** VI ili VII1 nivo kvalifikacije obrazovanja, najmanje tri godine radnog iskustva na poslovima sa VI nivoom kvalifikacije obrazovanja, odnosno dvije godine sa VII1 nivoom kvalifikacije obrazovanja u policijskom zvanju i položen stručni ispit za rad u državnim organima;

 10) policijski inspektor **–** VI ili VII1 nivo kvalifikacije obrazovanja, najmanje dvije godine radnog iskustva na poslovima sa VI nivoom kvalifikacije obrazovanja, odnosno jednu godinu sa VII1 nivoom kvalifikacije obrazovanja u policijskom zvanju i položen stručni ispit za rad u državnim organima;

 11) policijski savjetnik – VII 1 nivo kvalifikacije obrazovanja, najmanje dvije godine radnog iskustva na poslovima sa VII 1 nivoom kvalifikacije obrazovanja i položen stručni ispit za rad u državnim organima;

 12) mlađi policijski inspektor **–** VI ili VII 1 nivo kvalifikacije obrazovanja i položen stručni ispit za rad u državnim organima;

 13) stariji policijski narednik I klase**–**V nivo stručne kvalifikacije, stečen u skladu sa članom 129 ovog zakona, najmanje deset godina radnog iskustva na poslovima u policijskom zvanju i položen stručni ispit za rad u državnim organima;

            14) stariji policijski narednik**-** V nivo stručne kvalifikacije, stečen u skladu sa članom 129 ovog zakona, najmanje osam godina radnog iskustva na poslovima u policijskom zvanju i položen stručni ispit za rad u državnim organima;

            15) policijski narednik**-** V nivo stručne kvalifikacije, stečen u skladu sa članom 129 ovog zakona, najmanje šest godina radnog iskustva na poslovima u policijskom zvanju i položen stručni ispit za rad u državnim organima;

            16) stariji policajac I klase**-**V nivo stručne kvalifikacije, stečen u skladu sa članom 129 ovog zakona, najmanje četiri godine radnog iskustva na poslovima u policijskom zvanju i položen stručni ispit za rad u državnim organima;

           17) stariji policajac**-** V nivo stručne kvalifikacije, stečen u skladu sa članom 129 ovog zakona, najmanje dvije godine radnog iskustva na poslovima u policijskom zvanju i položen stručni ispit za rad u državnim organima; i

           18) policajac**-**V nivo stručne kvalifikacije, stečen u skladu sa članom 129 ovog zakona, završen priprvnički staž i položen stručni ispit za rad u državnim organima.

Oznake zvanja direktora Policije, pomoćnika direktora Policije i policijskih službenika utvrđuje Vlada.

**Kategorizacija radnih mjesta** **policijskih službenika**

**Član 133**

Poslovi radnog mjesta u policijskom zvanju, mogu se obavljati u više policijskih zvanja.

Kriterijume za raspoređivanje radnih mjesta policijskih službenika u okviru kategorija i nivoa radnih mjesta propisanih zakonom kojim se uređuju prava i obaveze državnih službenika i namještenika, kao i policijska zvanja u kojima se mogu vršiti poslovi određenog radnog mjesta u Ministarstvu, utvrđuje Ministarstvo.

Policijska zvanja u kojima se mogu vršiti poslovi određenog radnog mjesta u Policiji, utvrđuje Policija.

Posebne kriterijume za unutrašnju organizaciju i sistematizaciju, nomenklaturu poslova, bliže uslove i pravila za kategorizaciju radnih mjesta policijskih službenika, kao i druga pitanja od značaja za unutrašnju organizaciju organa uprave nadležnog za policijske poslove, propisuje Vlada.

**Beneficirani radni staž**

**Član 134**

 Policijskom službeniku staž osiguranja računa se sa uvećanim trajanjem, tako da se svakih 12 mjeseci stvarno provedenih u obavljanju policijskih poslova, računa kao 13 do 18 mjeseci staža osiguranja, u skladu sa propisima o penzijsko-invalidskom osiguranju.

 Visinu staža osiguranja sa uvećanim trajanjem policijskih službenika, u zavisnosti od složenosti i otežanih uslova za obavljanje poslova određenog radnog mjesta, utvrđuje Vlada.

**3. Ocjenjivanje, napredovanje i nagrađivanje policijskih službenika**

**Ocjenjivanje policijskih službenika**

**Član 135**

 Policijski službenici ocjenjuju se radi praćenja njihovog rada i karijernog razvoja. Ocjenjivanje rada policijskih službenika vrši se objektivno, transparentno i nepristrasno.

**Kriterijumi za ocjenjivanje**

**Član 136**

 Ocjenjivanje rada policijskih službenika vrši se prema opštim i posebnim kriterijumima.

 Opšti kriterijumi za ocjenivanje rada policijskih službenika su:

1) postignuti rezultati rada;

2) tačnost, preciznost i pouzdanost u obavljanju policijskih poslova;

3) pridržavanje rokova u vršenju policijskih poslova; i

 4) odnos prema vršenju policijskih poslova.

 Posebni kriterijumi za ocjenjivanje rada policijskih službenika, u zavisnosti od opisa poslova radnog mjesta na koje je policijski službenik raspoređen su:

1) samostalnost i kreativnost u radu;

2) pismeno i usmeno izražavanje, odnosno komunikacijske vještine;

3) sklonost timskom radu.

Pored kriterijuma propisanih stavom 2 i 3 ovog člana, rad rukovodilaca unutrašnjih organizacionih jedinica Policije ocjenjuje se i na osnovu sljedećih kriterijuma:

1) sposobnost koordiniranja i rukovođenja - odnos sa saradnicima, prenošenje znanja i ovlašćenja, timski rad i kontrola rada;

2) sposobnost organizacije rada organizacione jedinice kojom rukovodi;

3) donošenje odluka za čije je donošenje ovlašćen;

4) motivisanje policijskih službenika;

5) rješavanje konflikata;

6) praćenje rada i davanje smjernica za rad policijskim službenicima;

7) implementacija strateških ciljeva (ako je rukovodilac organizacione jedinice odgovoran za ispunjavanje ciljeva);

8) druge sposobnosti i vještine, kao i kvalitet u vršenju poslova.

**Ocjene rada**

**Član 137**

 Policijski službenik dobija ocjenu rada:

 - „odličan“ ako pokazuje visok nivo stručnosti i samostalnosti u vršenju poslova i pokazuje visok stepen znanja u poznavanju i primjeni propisa, obezbjeđuje blagovremeno izvršavanje poslova, daje korisne predloge ili pokazuje izuzetnu motivaciju za rad i postiže rezultate u radu bolje od predviđenih za radno mjesto na koje je postavljen, odnosno raspoređen, podstiče međusobno uvažavanje i traži rješenja u radnoj sredini u slučaju konflikata;

 - ,,uspješan“ ako pokazuje potreban nivo stručnosti i samostalnosti i pokazuje potreban stepen znanja u poznavanju i primjeni propisa, čiji rad i poštovanje dužnosti i obaveza na radnom mjestu obezbjeđuju pouzdano vršenje policijskih poslova, koji svoje poslove izvršava blagovremeno i u skladu sa pravilima službe;

 - „zadovoljava“ ako pokazuje niži nivo stručnosti od potrebnog za vršenje dužnosti na radnom mjestu, čiji rad i poštovanje službene dužnosti obezbjeđuju najmanju moguću mjeru prihvatljivih standarda kvaliteta rada i preciznosti u vršenju poslova, koji griješi u radu i postupanju, koji svoje poslove bez opravdanog razloga ne izvršava blagovremeno i u skladu sa pravilima službe i na čiji rad i postupanje neposredni rukovodilac ima primjedbi i pokazuje zadovoljavajući stepen znanja u poznavanju i primjeni propisa; ili

 - „ne zadovoljava“ ako ne pokazuje potrebnu stručnost i samostalnost neophodnu za ostvarivanje minimuma standarda kvaliteta rada i pouzdanog i prihvatljivog vršenja policijskih poslova na radnom mjestu, koji značajno griješi u radu i postupanju, odnosno koji poslove učestalo ne izvršava blagovremeno i u skladu sa pravilima službe i ne pokazuje interesovanje za kvalitet svog rada, uprkos tome što neposredni rukovodilac ili direktor Policije ima primjedbi na njegov rad i upozorava ga na propuste i nepravilnosti i ne pokazuje zadovoljavajući stepen znanja u poznavanju i primjeni propisa.

**Način ocjenjivanja**

**Član 138**

Ocjenjivanje rada policijskih službenika vrši se jednom godišnje, a najkasnije do 31. januara tekuće godine za prethodnu godinu.

Policijski službenik koji je u kalendarskoj godini radio manje od šest mjeseci, bez obzira na razloge, ne ocjenjuje se.

Ocjenu rada policijskog službenika neposredni rukovodilac, uz prethodnu saglasnost svojih rukovodilaca, predlaže starješini organa na propisanom obrascu.

Prije utvrđivanja predloga ocjene rada neposredni rukovodilac, dužan je da sa predlogom ocjene upozna policijskog službenika i omogući mu da se izjasni.

Ocjena rada policijskog službenika, upisuje se u odgovarajuću evidenciju.

Policijskom službeniku čiji je rad dva puta uzastopno ocijenjen ocjenom "ne zadovoljava" prestaje radni odnos, danom izvršnosti rješenja o ocjenjivanju.

Ocjena rada iz stava 1 ovog člana uzima se u obzir prilikom upućivanja na programe obrazovanja, obuka i posebnog stručnog osposobljavanja i usavršavanja, upućivanja na rad u inostranstvo i napredovanja u neposredno više policijsko zvanje.

Bliža mjerila, način i postupak ocjenjivanja policijskih službenika, obrazac iz stava 3 ovog člana, kao i sadržaj i način vođenja evidencije o ocjenama rada policijskih službenika, propisuje Ministarstvo.

**Uslovi za sticanje neposredno višeg policijskog zvanja**

**Član 139**

Policijski službenik može napredovati samo u neposredno više policijsko zvanje.

Policijski službenik može steći neposredno više policijsko zvanje ako:

1) ima odgovarajući nivo kvalifikacije obrazovanja iz člana 132 ovog zakona;

2) je u odgovarajućem policijskom zvanju proveo najmanje dvije godine;

3) je prošao obuku iz člana 144 stav 1 tačka 1 ovog zakona;

4) u periodu od poslednjih četiri godine dobije najmanje ocjenu “uspješan“ ili dva puta uzastopno dobije ocjenu „odličan“ u zvanju koje ima;

5) u posljednjoj godini nijesu mu izrečene dvije disciplinske mjere zbog lakše povrede službene dužnosti, odnosno jedna disciplinska mjera zbog teže povrede službene dužnosti;

6) u posljednjoj godini nije povrijedio Kodeks policijske etike iz člana 24 ovog zakona;

7) je to neposredno više zvanje predviđeno za radno mjesto na koje je raspoređen; i

8) se protiv njega ne vodi krivični postupak za krivično djelo za koje se goni po službenoj dužnosti, niti disciplinski postupak zbog teže povrede službene dužnosti.

Policijski službenik može steći neposredno više policijsko zvanje i ukoliko ga nije bilo moguće ocijeniti (privremena spriječenost za rad, sindikalno angažovanje, mirovanja prava iz radnog odnosa i sl.), a ispunjava ostale uslove za sticanje neposredno višeg policijskog zvanja.

Smatraće se da ne postoji smetnja za sticanje neposredno višeg policijskog zvanja ako postupak iz stava 1 tačka 8 ovog člana bude obustavljen, ako bude donijeta oslobađajuća presuda ili ako optužba bude odbijena, ali ne zbog nenadležnosti suda.

Policijski službenik iz člana 131 stav 1 tačka 5, ne može napredovati u policijska zvanja iz člana 131 stav 1 tačka 1 i 2.

Policijski službenik stiče neposredno više zvanje danom izvršnosti rješenja o sticanju neposredno višeg policijskog zvanja.

**Vrste i način dodjele nagrada, priznanja i pomoći**

**Član 140**

Za ostvarene rezultate u vršenju policijskih poslova, policijskim službenicima dodjeljuju se nagrade i priznanja.

Nagrade, u smislu stava 1 ovog člana, su:

1) godišnja nagrada;

2) prigodna nagrada; i

3) nagradno odsustvo sa rada u trajanju do pet radnih dana, uz naknadu zarade.

Sredstva za nagrade iz stava 2 tačka 1 i 2 ovog člana obezbjediće se uz prethodno pribavljeno mišljenje organa državne uprave nadležnog za poslove finansija.

Priznanja, u smislu stava 1 ovog člana, su poklon i zahvalnica.

Policijskom službeniku koji ostvari pravo na starosnu penziju u skladu sa zakonom, može se dodijeliti zaslužna značka i/ili kratkocijevno vatreno oružje.

Direktor Policije može dodijeliti novčanu pomoć i druge prigodne pomoći porodicama policijskih službenika koji su izgubili životu vršenju ili povodom vršenja policijskih poslova, policijskim službenicima koji su teško povrijeđeni u vršenju ili povodom vršenja policijskih poslova, kao i u drugim situacijama koje opravdano zahtijevaju novčanu ili drugu prigodnu pomoć.

Novčanu i drugu prigodnu pomoć iz stava 6 ovog člana, za policijske službenike u Ministarstvu, može dodijeliti ministar.

Izgled zahvalnice i zaslužne značke, vrste poklona, kao i način dodjeljivanja nagrada, priznanja, zaslužne značke, kratkocijevnog vatrenog oružja i pomoći, propisuje Ministarstvo.

 **4. Policijsko obrazovanje, obuke i stručno osposobljavanje policijskih službenika**

**Policijsko obrazovanje i obuke**

**Član 141**

 Policijsko obrazovanje i obuke predstavljaju sticanje i unaprjeđivanje znanja i vještina, odnosno policijskih kompetencija policijskih službenika, potrebnih za vršenje različitih nivoa i vrsta policijskih poslova, a sprovodi se prema načelima cjeloživotnog učenja kroz:

 – osnovne policijske obuke,

 – visoko (strukovno i akademsko) obrazovanje,

 – druge policijske obuke.

 Policijski službenik ima pravo da bude informisan o mogućnostima policijskog obrazovanja i obavezu da pohađa programe obrazovanja i obuka.

 Godišnji plan obrazovanja policijskih službenika objaviće se na način dostupan svim policijskim službenicima (oglasna tabla, internet stranica Ministarstva, internet stranica Policije i sl).

**Osnovna policijska obuka**

**Član 142**

Osnovnom policijskom obukom smatra se obuka lica koja prvi put zasnivaju radni odnos u policijskom zvanju i obuka lica iz člana 14 stav 2 ovog zakona, koja nemaju policijsko zvanje.

Osnovne policijske obuke sprovodi Ministarstvo.

**Visoko policijsko obrazovanje**

**Član 143**

Radni odnos u Policiji sa VI, VII i VIII nivoom kvalifikacije obrazovanja mogu zasnovati lica koja steknu zvanje završetkom odgovarajućeg visokoškolskog studijskog programa.

Visoko policijsko obrazovanje, u smislu ovog zakona, može se organizovatina ustanovi visokog obrazovanja specijalizovanoj za potrebe Policije, kao i na ustanovama visokog obrazovanja, čiji su studijski programi kompatibilni sa znanjima i vještinama potrebnim za rad u Policiji, u skladu sa odgovarajućim javnovažećim studijskim programima.

 Visoko obrazovanje iz stava 2 ovog člana može se vršiti i na obrazovnim ustanovama u inostranstvu.

 Lica koja završe studije na ustanovi iz stava 2 i 3 ovog člana, a na koju su upućeni od strane Ministarstva, odnosno Policije, primaju se u radni odnos bez sprovođenja javnog oglasa, uz obavezu polaganja stručnog ispita za rad u državnim organima i ispita iz člana 126 stav 4 alineja 2 ovog zakona, u roku od šest mjeseci od zasnivanja radnog odnosa.

 Lice iz stava 4 ovog člana prima se na pripravnički staž bez javnog oglašavanja.

 Listu studijskih programa iz stava 2 ovog člana, kao i način upućivanja na školovanje, propisuje Ministarstvo.

**Druga policijska obuka**

**Član 144**

Druga policijska obuka podrazumijeva sticanje i unapređivanje znanja, vještina, stavova i ponašanja radi povećanja efikasnosti i efektivnosti u vršenju policijskih poslova i obuhvata:

1) obuku policijskih službenika radi napredovanja u višu kategoriju zvanja, odnosno na radno mjesto rukovodioca unutrašnje organizacione jedinice Policije;

2) obuku policijskih službenika radi sticanja znanja i vještina za obavljanje specijalističkih policijskih poslova (kriminalistička tehnika, specijalne jedinice, postupanje sa maloljetnicima i dr.) – specijalistička obuka, odnosno stručnog osposobljavanja i usavršavanja u toku rada;

3) obuku radi stručnog osposobljavanja i usavršavanja policijskih službenika u cilju sticanja novih znanja i nadogradnje do sada stečenih znanja i vještina;

4) obuku radi dopunskog stručnog osposobljavanja i policijskog treninga koji se organizuju i obavljaju u teritorijalnim organizacionim jedinicama Policije;

Policijske obuke iz stava 1 ovog člana, kao i program obrazovanja iz člana 129 ovog zakona, sprovodi Ministarstvo.

Policijske obuke iz stava 1 tačka 2 i 3 ovog člana može sprovoditi i organizator obrazovanja odraslih, koji ima licencu za rad u skladu sa propisima kojima se uređuje oblast obrazovanja, u skladu sa programima i planovima obuka koje, u saradnji sa Policijom, donosi Ministarstvo.

**Posebno stručno osposobljavanje i usavršavanje policijskih službenika**

**Član 145**

Policijski službenik može se uputiti i na posebno stručno osposobljavanje i usavršavanje koje se sprovodi na obrazovnim ustanovama ili drugim institucijama u Crnoj Gori i inostranstvu, u skladu sa potrebama službe.

U slučaju iz stava 1 ovog člana, kao i iz člana 143 stav 4 i člana 144 ovog zakona, prava i obaveze policijskog službenika uređuju se ugovorom koji policijski službenik zaključuje sa organom.

Policijski službenik nakon završetka posebnog stručnog osposobljavanja i usavršavanja iz stava 1 ovog člana, kao i završetka visokoškolskog studijskog programa ili obuke, na koje je upućen od strane Ministarstva ili Policije, dužan je da provede u radnom odnosu u policijskom zvanju dvostruko više vremena od vremena trajanja posebnog stručnog osposobljavanja, usavršavanja, obrazovanja ili obuke, ako ugovorom nije drukčije određeno.

Policijski službenik koji ne ostane u radnom odnosu u skladu sa stavom 3 ovog člana, kao i policijski službenik koji iz neopravdanih razloga ne završi stručno osposobljavanje i usavršavanje, obrazovni program ili obuku, dužan je da nadoknadi troškove stručnog osposobljavanja i usavršavanja, obrazovanja ili obuke.

Policijski službenici imaju pravo da budu informisani o posebnom stručnom osposobljavanju i usavršavanju, objavljivanjem na internet stranici ili oglasnoj tabli.

 **5. Dužnosti i prava policijskih službenika**

**Zabrana diskriminacije i poštovanje dostojanstva policijskog službenika**

**Član 146**

 Policijski službenici pod jednakim uslovima ostvaruju prava iz ovog zakona.

 Direktor Policije, pomoćnici direktora Policije i rukovodioci unutrašnjih organizacionih jedinica Policije dužni su da pravedno i jednako postupaju prema svim policijskim službenicima, bez obzira na njihovu rasnu, polnu ili nacionalnu pripadnost, njihove različitosti koje proističu iz društvenog porijekla, rođenja, vjeroispovjesti, političkog ili drugog uvjerenja ili opredjeljenja, roda i rodne orijentacije, seksualne orijentacije, ličnih prilika, starosti i psihičkog ili fizičkog invaliditeta i dužni su da im omoguće jednake uslove za napredovanje, nagrađivanje i pravnu zaštitu.

 Direktor Policije, pomoćnici direktora Policije i rukovodioci unutrašnjih organizacionih jedinica Policije dužni su da poštuju dostojanstvo policijskog službenika.

**Odlaganje ili prekidanje godišnjeg odmora**

**Član 147**

Policijskom službeniku može se odložiti ili prekinuti korišćenje godišnjeg odmora radi izvršavanja neodložnih policijskih poslova.

U slučaju iz stava 1 ovog člana, policijski službenik ima pravo na naknadu stvarnih troškova prouzrokovanih odlaganjem, odnosno prekidom godišnjeg odmora.

**Sindikalno, profesionalno i drugo organizovanje i djelovanje**

**Član 148**

Policijski službenik ima pravo na sindikalno, profesionalno i drugo organizovanje i djelovanje u skladu sa zakonom.

Policijski službenik ne smije biti član političke stranke, politički djelovati niti se kandidovati na državnim i lokalnim izborima.

Aktivnosti usmjerene na poboljšanje materijalnog položaja policijskih službenika, stvaranje boljih uslova za rad policijskih službenika, kao i obezbjeđivanje novčanih pomoći, sponzorstava i donacija, Policija će sporazumno rješavati sa reprezentativnim sindikatom.

**Štrajk**

**Član 149**

 Policijski službenik ima pravo na štrajk, u skladu sa zakonom kojim se uređuju uslovi i način organizovanja štrajka.

Policijski službenici nemaju pravo na štrajk u slučaju:

1) ratnog stanja, vanrednog stanja i u drugim situacijama kada postoji mogućnost ugrožavanja bezbednost ljudi i imovine;

2) nasilnog ugrožavanja ustavnog poretka Crne Gore;

3) proglašenja elementarnih i drugih nepogoda i nesreća ili neposredne opasnosti koja ugrožava bezbjednost ljudi i imovine.

Policijski službenik koji učestvuje u štrajku, ne smije ni na koji način da ometa obavljanje poslova, narušava jedinstvo komandovanja i subordinacije, niti da ometa i utiče na operativno djelovanje i funkcionisanje svih linija rada u Policiji.

Broj policijskih službenika koji moraju da učestvuju u minimumu procesa rada određuje se shodno bezbjednosnoj procjeni i Sporazuma o minimumu procesa rada policijskih službenika za vrijeme štrajka.

 Policijski službenik za vrijeme učestvovanja u štrajku ne može da primijenjuje policijska ovlašćenja i nosi sredstva prinude propisana ovim zakonom.

**Dodatni rad**

**Član 150**

 Policijski službenik može van radnog vremena, uz saglasnost direktora Policije, odnosno ministra za policijske službenike Ministarstva, da obavlja rad u naučno-istraživačkoj, pedagoškoj, humanitarnoj i sportskoj djelatnosti, kao i da vrši poslove ili pruža usluge fizičkom ili pravnom licu, ako nad tim licima Ministarstvo i Policije ne vrše nadzor ili ako takav rad nije zabranjen posebnim zakonom ili ne predstavlja sukob interesa ili smetnju za vršenje dužnosti, odnosno ne šteti ugledu Ministarstva i Policije.

 Policijski službenik može, uz prethodnu saglasnost direktora Policije, odnosno ministra za policijske službenike Ministarstva, da objavljuje stručne radove i vrši poslove predavača na obukama, stručnim osposobljavanjima, stručnim seminarima i savjetovanjima.

**Naknada u slučaju smrti policijskog službenika ili člana uže porodice**

**Član 151**

U slučaju smrti policijskog službenika, njegovoj užoj porodici pripada jednokratna novčana pomoć u iznosu od 12 neto zarada policijskog službenika, ostvarenih u posljednjem mjesecu.

U slučaju smrti policijskog službenika, Policija, odnosno Ministarstvo za policijske službenike Ministarstva, će riješiti stambenu potrebu njegovom supružniku i djeci, u skladu sa propisom kojim se reguliše postupak, način i kriterijumi za rješavanje stambenih potreba državnih službenika i namještenika.

U slučaju smrti člana uže porodice, policijskom službeniku pripada jednokratna novčana pomoć u visini od šest prosječnih neto zarada policijskog službenika ostvarenih na nivou Policije u posljednjem mjesecu, u skladu sa zakonom kojim se uređuju zarade zaposlenih u javnom sektoru.

 U slučaju kad su dva ili više članova uže porodice policijski službenici, pravo na pomoć iz stava 3 ovog člana, ostvaruje samo jedan član porodice.

Užom porodicom u smislu ovog člana smatraju se roditelj, usvojilac, staratelj, supružnik, djeca (bračna, vanbračna, usvojena i pastorčad).

**Troškovi sahrane policijskog službenika**

**Član 152**

Ako policijski službenik u vršenju ili povodom vršenja policijskih poslova izgubi život, Policija, odnosno Ministarstvo za policijske službenike Ministarstva, snosi troškove sahrane u mjestu koje odredi njegova porodica, i to:

1) troškove prevoza posmrtnih ostataka do mjesta sahrane;

2) putne troškovi za dva pratioca; i

3) troškove pogrebne opreme i grobnog mjesta, ako porodica policijskog službenika nema grobno mjesto.

U slučaju iz stava 1 ovog člana, porodici koju je policijski službenik izdržavao, pripada jednokratna novčana pomoć u iznosu od 24 neto zarade policijskog službenika, ostvarene u posljednjem mjesecu.

**Prava lica koje pruža pomoć Policiji**

**Član 153**

Lice koje, samostalno ili na zahtjev policijskog službenika, pruži pomoć Policiji ili policijskom službeniku i pri tome se povrijedi ili razboli zbog čega je nastupila njegova spriječenost za rad, a nije osigurano u smislu propisa kojim se uređuje zdravstveno i penzijsko- invalidsko osiguranje, za vrijeme liječenja i za slučaj invalidnosti i tjelesnog oštećenja prouzrokovanog tom povredom i bolešću, ima sva prava iz zdravstvenog i penzijsko - invalidskog osiguranja kao i policijski službenik.

Porodici lica koje, prilikom pružanja pomoći Policiji ili policijskom službeniku, izgubi život, pripada novčana pomoć iz člana 151 stav 3 ovog zakona.

Lice koje prilikom pružanja pomoći u vršenju policijskih poslova pretrpi štetu, ima pravo na naknadu materijalne štete koju je pretrpilo zbog pružanja pomoći, u skladu sa zakonom.

Policija odgovara za štetu koju lice nanese trećim licima prilikom pružanja pomoći u vršenju policijskih poslova, u skladu sa zakonom.

Policija će obezbijediti pravnu pomoć licu koje je pružilo pomoć Policiji ili policijskom službeniku, ako je protiv njega pokrenut krivični ili prekršajni postupak zbog radnje učinjene u vezi sa pružanjem pomoći.

**Novčana i druga prigodna pomoć**

**Član 154**

Ministar može, povodom obilježavanja Dana unutrašnjih poslova, dodijeliti novčanu pomoć i druge prigodne pomoći porodicama službenika koji su izgubili život u vršenju ili povodom vršenja unutrašnjih poslova, službenicima koji su teško povrijeđeni u vršenju ili povodom vršenja unutrašnjih poslova, kao i u drugim situacijama koje opravdano zahtijevaju novčanu ili drugu prigodnu pomoć.

**Zdravstvena zaštita**

**Član 155**

Ministarstvo organizuje pružanje primarnog nivoa zdravstvene zaštite, kao i specifičnu zdravstvenu zaštitu, odnosno pojedine mjere specifične zdravstvene zaštite za zaposlene u Ministarstvu i Policiji, u skladu sa zakonom kojim se uređuje zdravstvena zaštita.

Svi policijski službenici imaju pravo na psihološku pomoć u okviru specifične zdravstvene zaštite iz stava 1 ovog člana, a naročito policijski službenici i lica koja pruže pomoć Policiji ili policijskom službeniku, koji su u vršenju ili povodom vršenja policijskih poslova, posredno ili neposredno učestvovali u traumatskom događaju ili drugoj visokostresnoj i kriznoj situaciji, pri čemu se ova pomoć može pružiti i članovima uže porodice tih lica.

**Provjera opšte zdravstvene i posebne psihofizičke sposobnosti**

**Član 156**

Provjeru opšte zdravstvene sposobnosti i posebne psihofizičke sposobnosti policijskih službenika, u toku rada, vrši zdravstvena komisija, redovnim godišnjim pregledima.

 Policijski službenik je dužan da se podvrgne pregledu iz stava 1 ovog člana.

 Na obrazloženi predlog doktora medicine, neposrednog rukovodioca ili rukovodioca organizacione jedinice Ministarstva ovlašćene za vršenje unutrašnje kontrole policije za policijske službenike Ministarstva, policijski službenik dužan je da se, radi provjere posebne psihofizičke sposobnosti, podvrgne vanrednom zdravstvenom pregledu.

 O utvrđivanju posebne psihofizičke sposobnosti iz člana 123 stav 1 tačka 2 ovog zakona, odnosno provjeri opšte zdravstvene sposobnosti i posebne psihofizičke sposobnosti iz stava 1 i 3 ovog člana, zdravstvena komisija sačinjava izvještaj.

 Izvještaj iz stava 4 ovog člana dostavlja se neposrednom rukovodiocu policijskog službenika, direktoru Policije i Ministarstvu.

 Mjerila i način utvrđivanja posebne psihofizičke sposobnosti iz člana 123 stav 1 tačka 2 ovog zakona, kao i mjerila i način provjere opšte zdravstvene sposobnosti i posebne psihofizičke sposobnosti iz stava 1 i 3 ovog člana, propisuje Ministarstvo, uz saglasnost organa državne uprave nadležnog za poslove zdravlja.

**Bezbjednosne smetnje za dalji rad u policijskom zvanju**

**Član 157**

Smatra se da postoje bezbjednosne smetnje za dalji rad u policijskom zvanju, ako je, pored osnova za prestanak radnog odnosa po sili zakona, u skladu sa ovim zakonom, policijski službenik:

 1) osuđen uslovno ili na bezuslovnu kaznu zatvora u trajanju kraćem od šest mjeseci za krivično djelo koje šteti ugledu Policije, odnosno Ministarstva;

2) registrovan u evidenciji uživaoca opojnih droga; i

3) održava veze sa licima koja neovlašćeno prikupljaju podatke, teroristima, saboterima, članovima organizovanih kriminalnih grupa ili licima za koja se osnovano sumnja da pripadaju takvim grupama.

Predlog za utvrđivanje postojanja bezbjednosne smetnje za dalji rad u policijskom zvanju podnosi neposredni rukovodilac policijskog službenika, rukovodilac organizacione jedinice Ministarstva ovlašćene za vršenje unutrašnje kontrole policije ili direktor Policije, odnosno rukovodilac organizacione jedinice Ministarstva ovlašćene za vršenje unutrašnje kontrole policije za policijske službenike Ministarstva, bez prethodne saglasnosti policijskog službenika za koga se vrši bezbjednosna provjera.

Mišljenje o postojanju bezbjednosne smetnje iz stava 1 tačka 3 ovog člana, u saradnji sa Policijom, daje Agencija za nacionalnu bezbjednost, u skladu sa zakonom kojim se uređuje nacionalna bezbjednost.

Postojanje bezbjednosne smetnje iz stava 1 tačka 1 i 2 ovog člana, utvrđuje se uvidom u zvanični registar, koji vodi nadležni organ.

Mišljenje o postojanju bezbjednosne smetnje iz stave 1 tačka 1 ovog člana, dostavlja se u roku od 60 dana direktoru Policije i rukovodiocu iz stava 2 ovog člana, ako je on podnio predlog za utvrđivanje postojanja bezbjednosne smetnje za dalji rad u policijskom zvanju.

Ako se utvrdi postojanje bezbjednosne smetnje direktor Policije, odnosno ministar za policijske službenike Ministarstva, će preduzeti mjere u skladu sa ovim zakonom.

**Trajno raspoređivanje**

**Član 158**

 Kad se zbog izmjene unutrašnje organizacije donosi novi ili vrši izmjena postojećeg akta o unutrašnjoj organizaciji i sistematizaciji, odnosno zbog cjelishodnijeg vršenja policijskih poslova, policijski službenik se može rasporediti na drugo radno mjesto čiji se poslovi vrše u:

 1) istom policijskom zvanju; ili

 2) neposredno nižem policijskom zvanju koje odgovara njegovom nivou kvalifikacije obrazovanja i za koja ispunjava druge uslove propisane aktom o unutrašnjoj organizaciji i sistematizaciji.

 Policijski službenik iz člana 132 stav 1 tačka 2, 4 i 6 ovog zakona, može se trajno rasporediti samo u zvanje iz člana 132 stav 1 tačka 7, dok se policijski službenik iz člana 132 stav 1 tačka 8 i 11 ovog zakona, može trajno rasporediti samo u zvanje iz člana 132 stav 1 tačka 12.

 U slučaju iz stava 1 tačka 1 i 2 ovog člana, nije potrebna saglasnost policijskog službenika, a u slučaju iz stava 2 ovog člana, potrebna je saglasnost policijskog službenika.

 Prilikom raspoređivanja policijskih službenika iz stava 1 ovog člana, uzimaju se u obzir poslovi na kojima su ranije radili, a prednost imaju policijski službenici koji imaju bolje ocjene rada u posljednje dvije godine.

**Prava policijskih službenika u slučaju trajnog raspoređivanja**

**Član 159**

 Policijski službenik, koji je trajno raspoređen u skladu sa članom 158 stav 1 tačka 2 ovog zakona, zadržava zaradu koja mu je pripadala, shodno zvanju na radnom mjestu sa kojeg je raspoređen.

 Policijskom službeniku, koji je trajno raspoređen u skladu sa članom 158 stav 2 ovog zakona, pripada pravo na zaradu u visini zarade koja se obračunava za policijsko zvanje u koje se raspoređuje.

 Policijskom službeniku, koji je trajno raspoređen na rad u drugo mjesto, udaljeno više od 50 km od mjesta njegovog prebivališta, odnosno u drugu lokalnu samoupravu, pripadaju putni i troškovi selidbe prema priloženom računu i mjesečna naknada za odvojeni život.

 Policijskom službeniku koji je, na lični zahtjev, trajno raspoređen na rad u drugo mjesto udaljeno više od 50 km od mjesta njegovog prebivališta, odnosno u drugu lokalnu samoupravu, ne pripadaju troškovi iz stava 2 ovog člana.

**Raspoređivanje na lični zahtjev**

**Član 160**

Policijski službenik se, na lični zahtjev, može rasporediti trajno na drugo radno mjesto za koje ispunjava uslove, kao i na radno mjesto za koje je propisan niži stepen stručne spreme ili niže policijsko zvanje.

 Policijski službenik, koji je raspoređen na radno mjesto sa nižim policijskim zvanjem, u skladu sa stavom 1 ovog člana, pripada pravo na zaradu u visini zarade koja se obračunava za najviše zvanje na radnom mjestu na koje se raspoređuje.

**Privremeno raspoređivanje**

**Član 161**

Policijski službenik može se, zbog potreba rada, privremeno rasporediti na radno mjesto, u istom ili drugom organu, čiji se poslovi vrše u istom zvanju kao poslovi radnog mjesta sa kojeg se policijski službenik raspoređuje.

Izuzetno od stava 1 ovog člana, policijski službenik može se, zbog organizacije poslova ili racionalizacije troškova privremeno rasporediti, u istom organu i na radno mjesto čiji se poslovi vrše u neposredno nižem zvanju od zvanja koje policijski službenik ima.

Privremeno raspoređivanje iz stava 1 do 3 ovog člana traje najduže jednu godinu, nakon čega policijski službenik ima pravo da se vrati na radno mjesto na kojem je radio prije raspoređivanja i ne može se ponovo privremeno rasporediti u roku od dvije godine, osim ako ne da pisanu saglasnost.

U slučaju privremenog raspoređivanja iz stava 1 i 2 ovog člana, nije potrebna saglasnost policijskog službenika.

**Prava policijskih službenika u slučaju privremenog raspoređivanja**

**Član 162**

Policijski službenik koji je privremeno raspoređen u skladu sa članom 161 ovog zakona, zadržava zaradu koja mu je pripadala, shodno zvanju na radnom mjestu sa kojeg je raspoređen, ako je to za njega povoljnije.

Policijskom službeniku koji je privremeno raspoređen na rad u drugo mjesto udaljeno više od 50 km od mjesta njegovog prebivališta, odnosno na teritoriju druge lokalne samouprave, pripadaju:

1) jednokratna novčana naknada u visini njegove prosječne zarade isplaćene u posljednja tri mjeseca prije raspoređivanja;

2) zarada u visini zarade koju je ostvario prije privremenog raspoređivanja, ako je to za njega povoljnije;

3) putni troškovi za posjetu porodici dva puta mjesečno; i

4) mjesečna naknada za odvojeni život od porodice.

Naknada iz stava 2 tačka 3 i 4 ovog člana ne pripada policijskom službeniku za vrijeme privremene spriječenosti za rad.

**Odlučivanje o raspoređivanju**

**Član 163**

Odluku o raspoređivanju na radno mjesto u policijskom zvanju u Policiji donosi direktor Policije.

 Odluku o raspoređivanju na radno mjesto u policijskom zvanju u Ministarstvu donosi ministar.

 Protiv rješenja iz stava 1 i 2 ovog člana može se izjaviti žalba, u roku od osam dana od dana dostavljanja.

 Žalba protiv rješenja iz stava 1 ovog člana ne odlaže izvršenje rješenja.

**Evidencija o imovini policijskih službenika**

**Član 164**

 Policijski službenici u zvanju glavni policijski inspektor, viši policijski inspektor I klase, viši policijski inspektor, samostalni policijski inspektor i glavni policijski savjetnik, viši policijski savjetnik I klase, viši policijski savjetnik i samostalni policijski savjetnik, dužni su da podnesu izvještaj o imovini i prihodima, kao i imovini i prihodima bračnih i vanbračnih supružnika i djece koja žive u zajedničkom domaćinstvu, u skladu sa posebnim zakonom.

**Objavljivanje slobodnih radnih mjesta**

**Član 165**

Policijski službenik ima pravo da bude informisan o slobodnim radnim mjestima u Policiji.

Policija je dužna najmanje dva puta godišnje da objavi na internet stranici ili oglasnoj tabli slobodna radna mjesta u Policiji, radi popune tih radnih mjesta raspoređivanjem u skladu sa članom 158 i 160 ovog zakona.

**6. Disciplinska odgovornost policijskih službenika**

**Vrste povreda službene dužnosti**

**Član 166**

Policijski službenik je disciplinski odgovoran za povrede službene dužnosti.

Povrede službene dužnosti mogu biti lakše i teže.

**Lakše povrede službene dužnosti**

**Član 167**

Pored lakših povreda službene dužnosti utvrđenih zakonom kojim se uređuju prava i obaveze državnih službenika i namještenika, lakše povrede službene dužnosti policijskog službenika su:

1) neuljudan odnos prema građanima ili saradnicima za vrijeme rada;

2) nenošenje ili neuredno nošenje službene uniforme, oružja i opreme;

3) neuredan lični izgled;

4) iznošenje neistinitih podataka o Ministarstvu ili Policiji;

5) nedostavljanje Ministarstvu informacija i obavještenja u skladu sa zakonom;

6) nepreduzimanje ili nedovoljno preduzimanje mjera za bezbjednost lica, imovine i povjerenih stvari;

7) gubljenje ili oštećenje oružja, tehnike, opreme ili sredstava sa kojima je policijski službenik zadužen ili ih koristi u obavljanju službenih zadataka;

8) nenamjensko korišćenje i postupanje sa povjerenim sredstvima za rad;

9) nepodvrgavanje redovnom, odnosno vanrednom zdravstvenom pregledu;

 10) odbijanje ili izbjegavanje obaveza vezanih uz profesionalnu obuku i usavršavanje;

 11) sačinjavanje izvještaja o upotrebi sredstava prinude suprotno članu 89 stav 1 i 3 ovog zakona; i

12) nesačinjavanje ili neblagovremeno ili nepotpuno ili neuredno sačinjavanje službenog dokumenta o preduzimanju službene radnje ili primjeni policijskog ovlašćenja.

**Teže povrede službene dužnosti**

**Član 168**

Pored težih povreda službene dužnosti utvrđenih zakonom kojim se uređuju prava i obaveze državnih službenika i namještenika, teže povrede službene dužnosti policijskih službenika su:

1) nenamjensko korišćenje i postupanje sa povjerenim sredstvima za rad, ukoliko je pričinjena materijalna šteta;

2) protivpravno pribavljanje lične ili imovinske koristi za sebe ili drugog u vezi sa službom;

3) davanje podataka i informacija do kojih je došao u vršenju ili povodom vršenja policijskih poslova neovlašćenim licima;

4) preduzimanje ili nepreduzimanje bilo koje radnje kojom se onemogućava ili otežava obavljanje unutrašnjih i policijskih poslova i izvršavanje službenih zadataka;

5) nevršenje unutrašnjih i policijskih poslova, odnosno nepružanje pomoći licu koje se nalazi u opasnosti, nesprječavanje krivičnih djela i radnji koje mogu da naruše javni red i mir ili ugroze bezbjednost lica i imovine i van radnog vremena ako je policijski službenik bio u mogućnosti to da učini;

6) gubljenje ili oštećenje oružja, tehnike, opreme ili sredstava sa kojima je službenik zadužen ili ih koristi u obavljanju službenih zadataka, kojim su nastupile teže posljedice;

7) odbijanje, odlaganje ili neizvršavanje službenog naređenja izdatog u vršenju ili povodom vršenja unutrašnjih i policijskih poslova ili omalovažavanje neposrednog rukovodioca, nadležnog državnog tužioca ili lica koje rukovodi izvršenjem službenog zadatka;

8) samovoljno napuštanje radnog mjesta ili mjesta određenog za pripravnost;

9) nepreduzimanje ili nedovoljno preduzimanje mjera i radnji od strane neposrednog rukovodioca u cilju utvrđivanja činjeničnog stanja u vezi sa podnijetom pritužbom ili prigovorom građanina na postupanje policijskog službenika;

10) obavljanje dodatnog rada, odnosno vršenje poslova ili pružanje usluga fizičkom ili pravnom licu, u toku i van radnog vremena, bez saglasnosti;

11) izdavanje ili izvršavanje naređenja kojim se protivpravno ugrožava bezbjednost lica ili imovine;

12) ponašanje koje narušava odnose među policijskim službenicima, odnosno drugim zaposlenima u Ministarstvu, odnosno Policiji;

13) nepreduzimanje mjera ili nepružanje pomoći, u okviru svojih službenih obaveza, državnim organima, organima državne uprave, organima lokalne samouprave i lokalne uprave;

14) izdavanje naređenja čije bi izvršenje predstavljalo krivično djelo;

15) nepodnošenje predloga za privremeno udaljenje;

16) prikrivanje izvršenja teže povrede službene dužnosti;

 17) davanje izjava i saopštenja u vezi ili povodom vršenja policijskih poslova bez odobrenja direktora Policije, odnosno ministra za policijske službenike Ministarstva, ili lica koje on ovlasti;

 18) onemogućavanje ili ometanje u radu ovlašćenog službenog lica Ministarstva nadležnog za organizovanje i sprovođenje nadzora nad radom Policije;

19) nepostupanje po usmenom ili pisanom zahtjevu službenika ovlašćenog za vršenje poslova unutrašnje kontrole policije ili onemogućavanje ili ometanje obavljanja poslova unutrašnje kontrole Policije; i

 20) svaki vid korupcije.

**Disciplinske mjere**

**Član 169**

Za lakše povrede službene dužnosti mogu se izreći disciplinske mjere:

1) pisana opomena; ili

2) novčana kazna u iznosu do 20% mjesečne zarade isplaćene za mjesec u kojem je počinjena povreda službene dužnosti, za period od dva mjeseca.

 Za teže povrede službene dužnosti mogu se izreći disciplinske mjere:

 1) novčana kazna u iznosu od 20% do 40% mjesečne zarade isplaćene za mjesec u kojem je učinjena povreda službene dužnosti, za period od dva do šest mjeseci;

 2) nemogućnost sticanja neposredno višeg zvanja u periodu od dvije do četiri godine;

 3) raspoređivanje na drugo radno mjesto za koje je predviđeno neposredno niže zvanje, na vrijeme od jedne do dvije godine;

 4) uslovni prestanak radnog odnosa; ili

5) prestanak radnog odnosa.

 Disciplinska mjera iz stava 2 tačka 4 ovog člana izriče se na period od jedne do dvije godine, pri čemu se mjera neće izvršiti ako policijski službenik u tom periodu ne učini novu povredu službene dužnosti.

 Disciplinska mjera iz stava 2 tačka 5 ovog člana obavezno se izriče ako se u disciplinskom postupku utvrdi da je policijski službenik odgovoran za težu povredu službene dužnosti sa elementima korupcije.

 Za jednu povredu službene dužnosti policijskom službeniku može se izreći samo jedna disciplinska mjera.

**Disciplinski postupak**

**Član 170**

 Disciplinski postupak za utvrđivanje disciplinske odgovornosti policijskog službenika za učinjenu povredu službene dužnosti pokreće se i vodi i disciplinske mjere iz člana 169 ovog zakona, izriču se u skladu sa propisom kojim se uređuju prava i obaveze državnih službenika i namještenika.

**Privremeno udaljenje**

**Član 171**

 Policijski službenik biće privremeno udaljen sa rada:

 1) ako je zatečen u vršenju teže povrede službene dužnosti za koju je propisano obavezno izricanje mjere prestanak radnog odnosa, do okončanja disciplinskog postupka;

 2) za vrijeme trajanja pritvora; ili

 3) ako je protiv njega pokrenut krivični postupak zbog krivičnog djela sa elementima korupcije ili krivičnog djela učinjenog na radu ili u vezi sa radom, do okončanja krivičnog postupka.

 Krivičnim djelima sa elemetima korupcije, u smislu ovog zakona, smatraju se krivična djela:

 - zloupotreba službenog položaja;

 - prevara u službi;

 - protivzakoniti uticaj;

 - navođenje na protivzakoniti uticaj;

 - primanje mita, i

 - davanje mita.

 Policijski službenik može biti privremeno udaljen sa rada i kad je protiv njega pokrenut krivični postupak zbog krivičnog djela za koje se goni po službenoj dužnosti ili disciplinski postupak zbog teže povrede službene dužnosti ako bi njegovo prisustvo na radu štetilo interesu, odnosno ugledu Policije ili ometalo tok disciplinskog postupka.

Policijski službenik može biti privremeno udaljen sa rada i prije pokretanja krivičnog postupka kad je donijeta naredba o sprovođenju istrage protiv njega za krivično djelo za koje se goni po službenoj dužnosti ako bi njegovo prisustvo na radu štetilo interesu, odnosno ugledu Policije.

 Neposredni rukovodilac dužan je da podnese obrazloženi predlog za privremeno udaljenje sa rada policijskog službenika, u roku od osam dana, ako je ispunjen neki od uslova za privremeno udaljenje iz stava 1 i 2 ovog člana i da ga o tome obavijesti.

 Policijskom službeniku koji je privremeno udaljen sa rada oduzima se službena značka, službena legitimacija, oružje i druga oprema koja mu je povjerena za vršenje poslova, dok privremeno udaljenje traje.

**Odlučivanje o privremenom udaljenju**

**Član 172**

 Rješenje o privremenom udaljenju policijskog službenika donosi direktor Policije.

 Rješenje o privremenom udaljenju policijskog službenika Ministarstva donosi ministar.

 Protiv rješenja iz stava 1 i 2 ovog člana, može se izjaviti žalba.

 Žalba iz stava 3 ovog člana ne odlaže izvršenje rješenja.

**Naknada zarade i refundacija naknade zarade za vrijeme privremenog udaljenja**

**Član 173**

 Za vrijeme privremenog udaljenja sa rada policijski službenik ima pravo na naknadu zarade u visini 60% zarade, a ako izdržava porodicu u visini 80% zarade koju je ostvario u mjesecu prije dana donošenja rješenja o privremenom udaljenju sa rada.

Policijskom službeniku vraća se neisplaćeni dio zarade sa zateznim kamatama, ako:

 1) je krivični, odnosno disciplinski postupak obustavljen; ili

 2) je pravosnažnom odlukom u krivičnom, odnosno u disciplinskom postupku oslobođen od odgovornosti.

 Naknada zarade za vrijeme pritvora isplaćuje se na teret organa koji je naredio pritvor.

 Organ koji je donio rješenje o pritvoru dužan je da o tome, u roku od tri dana, obavijesti Policiju i Ministarstvo.

 Zahtjev za refundaciju, na ime visine naknade zarade, za vrijeme za koje se policijski službenik nalazi u pritvoru i doprinosa i poreza uračunatih u tu zaradu podnosi Policija, odnosno Ministarstvo za policijske službenike Ministarstva, organu koji je donio rješenje o pritvoru.

**Zastarjelost**

**Član 174**

 Pokretanje disciplinskog postupka za lakše povrede službene dužnosti zastarijeva protekom tri mjeseca od dana saznanja za povredu službene dužnosti, odnosno protekom šest mjeseci od dana kad je učinjena povreda službene dužnosti.

 Pokretanje disciplinskog postupka za teže povrede službene dužnosti zastarijeva protekom šest mjeseca od dana saznanja za povredu službene dužnosti, odnosno protekom jedne godine od dana kad je učinjena povreda službene dužnosti.

 Vođenje disciplinskog postupka za lakše povrede službene dužnosti zastarijeva protekom jedne godine od pokretanja disciplinskog postupka, a za teže službene povrede dužnosti protekom dvije godine od pokretanja disciplinskog postupka.

 Ako disciplinska povreda povlači krivičnu odgovornost, disciplinski postupak se može pokrenuti sve do isteka roka zastarjelosti krivičnog gonjenja.

 Zastarjelost iz stava 1, 2 i 3 ovog člana ne teče ako disciplinski postupak nije moguće pokrenuti ili voditi zbog odsustva zaposlenog, ili iz drugih opravdanih razloga, dok ta nemogućnost traje.

**7. Prestanak radnog odnosa policijskog službenika**

**Prestanak radnog odnosa po sili zakona**

**Član 175**

Pored slučajeva prestanka radnog odnosa propisanih propisima o državnim službenicima i namještenicima i opštim propisima o radu, policijskom službeniku prestaje radni odnos, po sili zakona ako je:

 1) prilikom zapošljavanja ili u toku rada utvrđeno da je dao lažne podatke o ispunjavanju uslova iz člana 123 ovog zakona, danom dostavljanja izvršne odluke;

 2) utvrđeno postojanje bezbjednosne smetnje za dalji rad, danom izvršnosti odluke o postojanju bezbjednosne smetnje za dalji rad;

 3) osuđen pravosnažnom presudom na bezuslovnu kaznu zatvora od najmanje šest mjeseci ili osuđen na bezuslovnu kaznu zatvora za krivično djelo koje u, smislu ovog zakona, predstavlja krivično djelo sa elementima korupcije bez obzira na trajanje kazne, danom dostavljanja pravosnažne presude; ili

 4) izrečeno tri disciplinske mjere za lakše povrede službene dužnosti, odnosno dvije disciplinske mjere za teže povrede službene dužnosti, u periodu od jedne kalendarske godine, danom izvršnosti rješenja kojim se utvrđuje povreda službene dužnosti.

**Prestanak radnog odnosa na lični zahtjev**

**Član 176**

Izuzetno od uslova propisanih Zakonom o penzijskom i invalidskom osiguranju, policijski službenik kojem radni odnos prestane na lični zahtjev i uz saglasnost direktora Policije, ima pravo na starosnu penziju, kada navrši najmanje 53 godine života i 30 godina penzijskog staža, od kojih najmanje 10 godina efektivno provedenih na poslovima na kojima se radni staž računa sa uvećanim trajanjem.

Za službenike Ministarstva, saglasnost iz stava 1 ovog člana daje ministar.

 Policijskom službeniku iz stava 1 ovog člana starosna penzija se određuje na način propisan Zakonom o penzijskom i invalidskom osiguranju, s tim što se prilikom određivanja ličnog koeficijenta, ako je za njega povoljnije, lični koeficijenat utvrđuje na osnovu zarade, odnosno naknade zarade ostvarene u cijeloj kalendarskoj godini koja prethodi godini ostvarivanja prava na starosnu penziju.

Policijski službenik iz stava 1 ovog člana, izuzetno od propisanih uslova kojima se uređuje način utvrđivanja i ostvarivanja prava na zaradu, naknadu zarade i druga primanja zaposlenih u javnom sektoru, pripada otpremnina u iznosu 30 obračunskih vrijednosti koeficijenta za zaposlene u javnom sektoru u bruto iznosu.

Iznos starosne penzije određen stavom 2 ovog člana uvećava se 30%, s tim što iznos te penzije ne može biti veći od najvišeg iznosa starosne penzije utvrđene u skladu sa zakonom kojim se uređuje penzijsko i invalidsko osiguranje

U pogledu ostvarivanja, korišćenja i usklađivanja starosne penzije koja pripada prema ovom članu zakona, primjenjuju se odredbe Zakona o penzijskom i invalidskom osiguranju.

Pravo na starosnu penziju primjenom ovog člana može se ostvariti počev od 01.01.2020. godine.

**V. ORGANIZACIJA RADA I RADNO VRIJEME**

**Raspored radnog vremena**

**Član 177**

Policija je organizovana tako da se policijski poslovi vrše neprekidno 24 časa dnevno.

Vršenje policijskih poslova u skladu sa stavom 1 ovog člana, obezbjeđuje se radom u smjenama i uvođenjem prekovremenog rada, dežurstva i pripravnosti.

Raspored radnog vremena u Policiji (početak i završetak radnog vremena, rad u smjenama, odmor u toku rada, dnevni i sedmični odmor), u skladu sa propisima o državnoj upravi, utvrđuje direktor Policije.

**Preraspodjela radnog vremena**

**Član 178**

Neposredni rukovodilac može da izvrši preraspodjelu radnog vremena kada to zahtijeva priroda djelatnosti, organizacija rada, bolje korišćenje sredstava rada, racionalnije korišćenje radnog vremena i izvršenje određenog službenog zadatka u utvrđenim rokovima.

 Policijskom službeniku koji radi po posebnom rasporedu radnog vremena u smislu ovog zakona, korišćenje nedjeljnog odmora može se odrediti na drugi način i u drugom periodu.

 U slučaju iz stava 2 ovog člana policijskom službeniku obezbijediće se dnevni i nedjeljni odmor, u obimu utvrđenom zakonom, u roku koji ne može da bude duži od 30 dana.

 Preraspodjela radnog vremena vrši se u skladu sa propisima o radu.

**Prekovremeni rad**

**Član 179**

Prekovremeni rad, u smislu ovog zakona, podrazumijeva rad duži od punog radnog vremena u slučaju više sile, iznenadnog povećanja obima posla i u drugim slučajevima kad je neophodno da se u određenom roku izvrši policijski posao koji nije planiran, i može trajati najduže do okončanja započetog posla.

Ako se neposredni rukovodilac i policijski službenik saglase, na osnovu časova prekovremenog rada ostvarenih u periodu od tri mjeseca, policijski službenik može dobiti slobodne časove tako što za jedan čas prekovremenog rada dobija dva slobodna časa.

Saglasnost iz stava 2 ovog člana sačinjava se u pisanoj formi.

Slobodni časovi iz stava 2 ovog člana mogu se iskoristiti najkasnije u roku od šest meseci od tromjesečja za koji su utvrđeni.

**Dežurstvo i pripravnost**

**Član 180**

Dežurstvo, u smislu ovog zakona, podrazumijeva poseban oblik vršenja policijskih poslova tokom kojeg policijski službenik mora biti prisutan na radnom mjestu.

Pripravnost, u smislu ovog zakona, podrazumijeva poseban oblik vršenja policijskih poslova tokom kojeg policijski službenik ne mora biti prisutan na radnom mjestu, ali mora biti dostupan da po pozivu neposrednog rukovodioca ili lica koje ovlasti, izvrši neodložan policijski posao.

Ako se neposredni rukovodilac i policijski službenik saglase, na osnovu časova pripravnosti ostvarenih u periodu od tri mjeseca, policijski službenik će dobiti slobodne časove tako što za pet časova pripravnosti dobija jedan slobodan čas.

Saglasnost iz stava 2 ovog člana sačinjava se u pisanoj formi.

Dežurstvo i pripravnost se uvode kada okolnosti policijskog posla to zahtijevaju, u skladu sa propisima o radu.

**Evidencija**

**Član 181**

O radu policijskog službenika u smjenama, prekovremenom radu, pripravnosti i dežurstvu Policija vodi centralnu evidenciju.

 Evidencija iz stava 1 ovog člana sadrži podatke o policijskom službeniku (ime i prezime, broj službene legitimacije), podatke o smjenama, konkretnom policijskom poslu, časove prekovremenog rada, pripravnosti i dežurstva.

 **VI. NADZOR MINISTARSTVA NAD RADOM POLICIJE**

**Poslovi nadzora Ministarstva nad radom Policije**

**Član 182**

Poslovi nadzora Ministarstva nad radom Policije su:

1) upravni nadzor nad zakonitošću i cjelishodnošću rada Policije;

2) nadzor nad zakonitošću upravnih akata i drugih upravnih aktivnosti Policije;

3) nadzor i ocjena ekonomičnosti, efikasnosti i efektivnosti rada i organizacije vršenja policijskih poslova;

4) nadzor u slučajevima propisanim zakonom.

**Vršenje upravnog nadzora nad radom Policije**

**Član 183**

Poslove nadzora iz člana 182 ovog zakona vrše ovlašćeni službenici Ministarstva.

Službeniku iz stava 1 ovog člana (u daljem tekstu: službenik za nadzor), radi dokazivanja svojstva službenog lica, izdaje se službena legitimacija.

O izdatim službenim legitimacijama Ministarstvo vodi evidenciju koja, pored ostalih podataka, sadrži i lične podatke službenog lica kome je izdata.

Obrazac, izgled i sadržaj službene legitimacije službenika za nadzor, propisuje Ministarstvo.

**Prava i dužnost službenika za nadzor**

**Član 184**

Službenik za nadzor, prilikom vršenja poslova iz svoje nadležnosti ima pravo da:

1) ostvari uvid u spise, dokumentaciju i evidencije koje u skladu sa svojim nadležnostima pribavlja, sačinjava ili izdaje Policija;

2) zahtijeva od policijskih službenika dostavljanje drugih podataka i informacija iz okvira njihove nadležnosti, koji su potrebni za vršenje nadzora;

3) izvrši uvid u službene prostorije koje Policija koristi u svom radu;

4) zahtijeva ateste i tehničke i druge podatke o tehničkim sredstvima koja koristi Policija, kao i dokaze o osposobljenosti policijskih službenika za upotrebu tehničkih i drugih sredstava koje koriste u svom radu;

5) preduzima i druge mjere u skladu sa zakonom.

Policijski službenik je dužan da službeniku za nadzor omogući vršenje nadzora.

**Postupanje službenika za nadzor**

**Član 185**

Službenik za nadzor, u vršenju poslova iz svoje nadležnosti, postupa:

1) po sopstvenoj inicijativi;

2) na osnovu predloga, pritužbi i predstavki fizičkih i pravnih lica i policijskih službenika u vezi sa poslovima iz člana 182 ovog zakona i

3) po prigovoru iz člana 27 stav 6 ovog zakona, osim ako se prigovor odnosi na odgovor po pritužbi na primjenu policijskih ovlašćenja u vršenju policijskih poslova.

O svim slučajevima preduzimanja ili propuštanja radnji i aktivnosti Policije, za koje se u postupku nadzora utvrdi da su suprotne zakonu, bez odlaganja u pisanom obliku se obavještava ministar.

**Izvještaj o izvršenom nadzoru**

**Član 186**

U vršenju nadzora, službenik za nadzor preduzima potrebne radnje, utvrđuje činjenično stanjei vrši druge službene radnje, u skladu sa zakonom.

Službenik za nadzor o izvršenom nadzoru, odnosno preduzetim i sprovedenim radnjama, i utvrđenom činjeničnom stanju, sačinjava pisani izvještaj.

Izvještaj iz stava 1 ovog člana sadrži i predlog za otklanjanje utvrđenih nepravilnosti, kao i predlog za pokretanje odgovarajućih postupaka radi utvrđivanja disciplinske i druge odgovornosti policijskog službenika.

Policija je dužna da postupi po predlogu iz izvještaja iz stava 2 ovog člana i o preduzetim aktivnostima obavijesti Ministarstvo.

**VII. KONTROLA RADA POLICIJE**

**Vrste kontrole**

**Član 187**

Kontrola rada Policije obezbjeđuje se parlamentarnom, građanskom i unutrašnjom kontrolom.

1. **Parlamentarna kontrola**

**Način vršenja parlamentarne kontrole**

**Član 188**

Parlamentarna kontrola rada Policije vrši se na način propisan posebnim zakonom.

1. **Građanska kontrola**

**Građanska kontrola Policije**

**Član 189**

Građansku kontrolu Policije vrši Savjet za građansku kontrolu Policije (u daljem tekstu: Savjet).

Savjet je tijelo koje ocjenjuje primjenu policijskih ovlašćenja radi zaštite ljudskih prava i sloboda.

Savjetu se mogu obraćati građani i policijski službenici.

Savjet čini pet članova od kojih po jednog imenuju: Advokatska komora Crne Gore, Ljekarska komora Crne Gore, Udruženje pravnika Crne Gore, Univerzitet Crne Gore i nevladine organizacije koje se bave ljudskim pravima.

Predsjednika Savjeta bira Savjet većinom glasova od ukupnog broja članova.

Postupak imenovanja članova Savjeta predsjednik Skupštine pokreće upućivanjem javnog poziva subjektima ovlašćenim za imenovanje iz stava 4 ovog člana, najkasnije tri mjeseca prije isteka mandata.

Skupština konstatuje završetak postupka imenovanja članova Savjeta.

**Mandat i rad članova Savjeta**

**Član 190**

Mandat članova Savjeta traje pet godina.

Predsjednik Savjeta profesionalno obavlja dužnost i ne može biti član političke partije, niti stranački djelovati.

Rad Savjeta je javan.

Savjet donosi poslovnik o načinu rada, odlučivanju i drugim pitanjima od značaja za rad Savjeta.

Policija je dužna da, na zahtjev Savjeta, pruži potrebne informacije i obavještenja u vezi sa primjenom policijskih ovlašćenja.

Stručne poslove za rad Savjeta vrši Služba Skupštine.

Tehničku i logističku podršku za rad i postupanje Savjeta po pritužbama i inicijativama pruža Ministarstvo unutrašnjih poslova.

**Akti koje donosi Savjet**

**Član 191**

Savjet daje ocjene, preporuke i zaključke koji se dostavljaju Ministarstvu i Policiji.

Ministar je dužan da o preduzetim mjerama i radnjama, u vezi sa stavom 1 ovog člana, obavijesti Savjet.

1. **Unutrašnja kontrola**

**Vršenje unutrašnje kontrole**

**Član 192**

Unutrašnju kontrolu Policije vrši posebna organizaciona jedinica Ministarstva.

U vršenju poslova iz svoje nadležnosti, unutrašnja kontrola je operativno nezavisna od Ministarstva, Policije i drugih organa državne uprave.

**Poslovi unutrašnje kontrole**

**Član 193**

Poslovi unutrašnje kontrole su: kontrola zakonitosti vršenja policijskih poslova, a naročito u pogledu poštovanja i zaštite ljudskih prava prilikom izvršavanja policijskih zadataka i primjene policijskih ovlašćenja; preduzimanje mjera i radnji u skladu sa zakonom u cilju otkrivanja i suzbijanja krivičnih djela policijskih službenika izvršenih na radu ili u vezi sa radom i druge kontrole od značaja za zakonit rad Policije.

**Policijski službenik ovlašćen za vršenje unutrašnje kontrole**

**Član 194**

Unutrašnju kontrolu vrši policijski službenik ovlašćen za vršenje unutrašnje kontrole (u daljem tekstu: policijski službenik unutrašnje kontrole).

U vršenju poslova unutrašnje kontrole, policijski službenik unutrašnje kontrole primjenjuje policijska ovlašćenja utvrđena ovim i drugim zakonom.

Odredbe ovog zakona koje se odnose na obaveze, odgovornost, dužnosti i prava iz radnog odnosa policijskih službenika, shodno se primjenjuju i na policijske službenike unutrašnje kontrole.

Policijskom službeniku unutrašnje kontrole, radi dokazivanja svojstva, izdaje se službena značka i službena legitimacija.

Sadržinu i obrazac službene legitimacije i izgled službene značke policijskog službenika unutrašnje kontrole propisuje Ministarstvo.

**Postupanje policijskog službenika unutrašnje kontrole**

**Član 195**

Policijski službenik unutrašnje kontrole, u vršenju poslova unutrašnje kontrole, postupa:

1) po sopstvenoj inicijativi;

2) na osnovu prikupljenih obavještenja i drugih saznanja;

3) na osnovu predloga, pritužbi i predstavki fizičkih lica i policijskih službenika, u vezi sa primjenom policijskih ovlašćenja u vršenju policijskih poslova;

4) na osnovu zahtjeva i naloga nadležnog državnog tužilaštva;

5) po prigovoru iz člana 27 stav 6 ovog zakona, ako se odnosi na odgovor po pritužbi na primjenu policijskih ovlašćenja u vršenju policijskih poslova;

6) na osnovu predloga i zaključka nadležnog odbora Skupštine;

7) na osnovu preporuka Zaštitnika/ce ljudskih prava i sloboda Crne Gore;

8) na osnovu analize ocjena i preporuka Savjeta.

O svim slučajevima preduzimanja ili propuštanja radnji i postupanja Policije za koje se u postupku unutrašnje kontrole utvrdi da su suprotne zakonu, blagovremeno se, u pisanom obliku, obavještava ministar.

Državni organi, organi državne uprave, organi lokalne samouprave, organi lokalne uprave i službe obrazovane u skladu sa zakonom kojim se uređuje lokalna samouprava, privredni subjekti, pravna i fizička lica ne smiju otkriti informaciju o zahtjevima dostavljenim od strane policijskog službenika unutrašnje kontrole.

**Ovlašćenja, prava i dužnosti policijskog službenika unutrašnje kontrole**

**Član 196**

Policijski službenik unutrašnje kontrole, osim primjene policijskih ovlašćenja propisanih ovim i drugim zakonom, u vršenju unutrašnje kontrole ovlašćen je i da:

1) ostvari uvid u spise, dokumentaciju i zbirke podataka koje u skladu sa svojim nadležnostima pribavlja, sačinjava ili izdaje Policija;

2) uzme izjave od policijskih službenika, oštećenih lica i građana;

3) zahtijeva od Policije i policijskih službenika dostavljanje drugih podataka i informacija iz njihove nadležnosti koji su potrebni za vršenje unutrašnje kontrole;

4) izvrši uvid u službene prostorije koje Policija koristi u svom radu i izvrši pregled sredstava koje policijski službenici koriste u radu;

5) naloži hitno preduzimanje mjera i radnji, ukoliko bi njihovim odlaganjem ili nepreduzimanjem došlo do povrede ljudskih prava i sloboda prilikom vršenja policijskih poslova ili primjene policijskih ovlašćenja.

Policijski službenik je dužan da policijskom službeniku unutrašnje kontrole omogući vršenje kontrole i da mu pri tom pruži potrebnu stručnu, tehničku i drugu pomoć.

Prilikom vršenja unutrašnje kontrole, policijski službenik unutrašnje kontrole ne smije uticati na tok pojedinih akcija Policije ili na drugi način ometati rad ili ugroziti povjerljivost policijske akcije.

Policijski službenik može da privremeno, do odluke direktora Policije, ali ne duže od 24 časa, odbije da stavi na uvid dokumentaciju, odnosno onemogući pregled prostorija i dostavljanje određenih podataka i informacija, ako postoji opasnost da bi vršenje unutrašnje kontrole Policije onemogućilo ili bitno otežalo primjenu policijskih ovlašćenja propisanih ovim ili drugim zakonom ili izazvalo ugrožavanje života i zdravlja lica koja ih primjenjuju.

**Pisani izvještaj**

**Član 197**

U vršenju unutrašnje kontrole, policijski službenik unutrašnje kontrole preduzima potrebne radnje, utvrđuje činjenično stanje, prikuplja dokaze i o tome sačinjava pisani izvještaj.

 U slučaju utvrđivanja nepravilnosti ili nezakonitosti u primjeni policijskih ovlašćenja prilikom vršenja policijskih poslova, izvještaj iz stava 1 ovog člana sadrži i predlog za otklanjanje utvrđenih nepravilnosti, odnosno predlog za pokretanje odgovarajućih postupaka radi utvrđivanja odgovornosti policijskih službenika, uključujući i predlog za pokretanje disciplinskog postupka.

Policija je dužna da postupi po predlogu iz izvještaja iz stava 2 ovog člana i o preduzetim aktivnostima obavijesti unutrašnju kontrolu.

 Izvještaj iz stava 1 ovog člana i dokumentacija koja je sačinjena u postupku unutrašnje kontrole mogu se dostavljati ministru, nadležnom starješini Policije u cilju pokretanja postupka za utvrđivanje disciplinske odgovornosti policijskog službenika, nadležnom državnom tužilaštvu, sudu i drugom organu, na osnovu ovlašćenja utvrđenih posebnim zakonom.

**Godišnji izvještaj unutrašnje kontrole**

 **Član 198**

 O unutrašnjoj kontroli Policije sačinjava se godišnji izvještaj.

 Godišnji izvještaj iz stava 1 ovog člana dostavlja se ministru, najkasnije do 31. marta tekuće za prethodnu godinu.

**VIII. MEĐUNARODNA SARADNJA I POLICIJSKI PREDSTAVNICI**

**Međunarodna saradnja**

**Član 199**

 Međunarodna saradnja, u smislu ovog zakona, predstavlja saradnju Ministarstva, odnosno Policije sa nadležnim organima drugih država i međunarodnim organizacijama i institucijama, u skladu sa zakonom, potvrđenim i objavljenim međunarodnim ugovorima, kao i opšteprihvaćenim pravilima međunarodnog prava.

 Policija, na operativnom i drugom nivou, sarađuje sa policijskim službama drugih država i međunarodnim policijskim organizacijama, na osnovu potvrđenih međunarodnih ugovora i zaključenih posebnih ugovora o policijskoj saradnji, uz poštovanje principa uzajamnosti.

U okviru saradnje iz stava 2 ovog člana Policija može, u skladu sa zakonom, da razmjenjuje podatke i obavještenja, preduzima zajednički utvrđene mjere protiv terorizma, organizovanog kriminala, ilegalnih migracija i drugih oblika međunarodnog kriminala i narušavanja bezbjednosti granice, traganja za licima i predmetima na međunarodnom nivou, kao i da vrši određene policijske poslove u inostranstvu, u saradnji sa policijama drugih država.

 Pored poslova iz stava 3 ovog člana, Policija, kao i Ministarstvo, mogu da uspostavljaju zajednička radna tijela, upućuju na obuku i obrazovanje zaposlene, kao i da sprovode obuku za službenike drugih država ili međunarodnih organizacija, u saradnji sa organima drugih država.

**Policijski predstavnici**

**Član 200**

Policijski službenik, u okviru međunarodne saradnje, može biti upućen na rad u inostranstvo, u svojstvu policijskog oficira za vezu i policijskog atašea (u daljem tekstu: policijski predstavnici).

Policijske predstavnike postavlja Vlada, na predlog direktora Policije, uz prethodno pribavljenu saglasnost organa državne uprave nadležnog za vanjske poslove.

Policijski predstavnici imaju diplomatski status, u skladu sa propisom kojim se uređuju vanjski poslovi i međunarodnim ugovorom.

Diplomatski status policijskih predstavnika, bliže se uređuju sporazumom između ministrarstva nadležnog za vanjske poslove i Policije.

Uslove i način izbora policijskog predstavnika i njegova prava i obaveze utvrđuje Vlada.

 **IX. FINANSIRANJE**

**Sredstva**

**Član 201**

 Sredstva za rad, programe i aktivnosti Ministarstva i Policije utvrđuju se u budžetu Crne Gore.

**Sredstva za posebne operativne potrebe**

**Član 202**

Za isplatu troškova i nagrada licima i policijskim službenicima za postupanje i učestvovanje u primjeni mjera i radnji koje su odobrene na osnovu ovog zakona i zakona kojim se uređuje krivični postupak, određuju se namjenska finansijska sredstva, u okviru budžeta Ministarstva i Policije.

Za novčana sredstva iz stava 1 ovog člana ne plaćaju se doprinosi za socijalno osiguranje i porez na dohodak fizičkih lica, te se ne primjenjuju odredbe odgovarajućih propisa u pogleduobaveze obračunavanja, plaćanja i izvještavanja poreskog ogana.

**X.PRELAZNE I ZAVRŠNE ODREDBE**

**Rok za donošenje podzakonskih akata**

**Član 203**

Podzakonski akti za sprovođenje ovog zakona donijeće se do 1. juna 2020. godine.

Do donošenja propisa iz stava 1 ovog člana, primjenjivaće se propisi koji su važili do dana stupanja na snagu ovog zakona, ako nijesu u suprotnosti sa ovim zakonom.

**Rok za donošenje akta o unutrašnjoj organizaciji i sistematizaciji**

**Član 204**

Akti o unutrašnjoj organizaciji i sistematizaciji Ministarstva i Policije, u skladu sa ovim zakonom, donijeće se u roku od 60 dana od dana početka primjene ovog zakona.

Policijski službenici sa IV nivoom kvalifikacije obrazovanja, koji su na dan početka primjene ovog zakona na radu u Policiji, zadržavaju zvanja i zarade prema dosadašnjim propisima.

Policijski službenici sa V nivoom kvalifikacije obrazovanja, stečenim završetkom JU Viša stručna škola ,,Policijska akademija”, koji su na dan početka primjene ovog zakona na radu u Policiji, zadržavaju zvanja i zarade prema dosadašnjim propisima i mogu napredovati u zvanjima iz člana 131 stav 1 tačka 3 i 4.

**Kontinuitet rada Savjeta**

**Član 205**

 Članovi Savjeta, izabrani u skladu sa Zakonom o unutrašnjim poslovima (“Službeni list CG”, br. 44/12, 36/13 i 1/15), radiće do isteka mandata.

**Prestanak važenja**

**Član 206**

 Danom početka primjene ovog zakona prestaje da važi Zakon o unutrašnjim poslovima (“Službeni list CG”, br. 44/12, 36/13, 1/15 i 87/18).

**Stupanje na snagu**

**Član 207**

 Ovaj zakon stupa na snagu osmog dana od dana objavljivanja u ''Službenom listu Crne Gore'', a primjenjivaće se od 1. januara 2020. godine.